Lifan-Z/Chinese-poetries-txt huggingface dataset:
雪白都无半点尘，多应滕六即花神。孤根欲老冰霜国，一朵尽收天下春。流水断桥谁是主，寒松疏竹合为邻。寥寥不见古颜色，澹月微云到本真。
万雪千霜百岁枯，月中不数桂婆娑。香来野墅深深径，影落寒池浅浅波。众木凋零愁冻折，一枝的皪得春多。题诗未有惊人句，输与风流人姓何。
白玉花头碧玉柯，半枯安得树婆娑。云垂江路天将雪，霜滑溪桥水不波。林杪冬穷群木落，岭头春蚤一枝多。夜深立尽窗前月，其奈此兄风味何。
雪虐风饕铁石柯，终然疏瘦欠婆娑。清姿雅澹嫌霜粉，疏影横斜浸月波。幽树百年浑未老，好春数点不须多。西湖处士风流远，善识花人更几何。
藓护苔封白玉柯，沍寒蓦地转阳和。任枯半树韵尤古，才放一花春已多。神倩满庭明月写，香随隔水晚风过。古今真爱梅人少，愿祀诗家始祖何。
高标胜韵点人寒，残雪疏篱是水南。天上玉妃居第一，人闲石友结成三。广平心事今犹在，和靖家风晚最谙。莫讶清晨将鹤出，孤筇行过竹西庵。
蓓蕾梢头破晚寒，风流无限涧之南。俯看春艳相千万，微挂月痕初二三。岩桂清应居此下，山桃素不与吾谙。一枝昨夜垂垂白，知在前村水竹庵。
莹彻无瑕照眼寒，无边春意满溪南。绝疑飞雪吹花六，独自临风绕树三。夜月襟怀谁与共，岁寒情味久相谙。软红尘土应无此，竹外清湍竹里庵。
才有梅花便不凡，半依月涧半霜岩。斜欹独树疑龙卧，细啄残英笑鹤馋。雪里仙姿谁解写，腊前春信可容缄。孤山遗下十四字，千载一条冰样衔。
穷腊无花可入诗，何人翦玉著南枝。香浮风细月明夜，春在天寒日暮时。玉面亭亭成独立，冰心皎皎竟谁知。眼明数点窗前白，梦见鲁山元紫芝。
兀坐蒲团眼辄惊，数花点得一窗明。月边再见古颜色，雪里独含春性情。骨格三生传岛瘦，风标万世说夷清。夜霜竹屋寒无奈，一笑持杯寿此兄。
皎然玉色耿无邻，回首千花总后尘。数树罗浮山下月，一枝大庾岭头春。与时无竞抱幽质，于我有情真故人。众志独清天不管，自临野水照精神。
冰氏根苗出涸阴，一团玉雪缟千林。百年幽树古香澹，数个疏花春意深。俗眼共怜西子态，世人谁识广平心。孤芳不入骚经里，物色分留待我吟。
落尽精英宇宙荒，天将清白付幽芳。万花场里春无色，独树桥边月有香。怪怪奇奇依水石，潇潇洒洒带冰霜。琼肤耐得寒如许，薄薄轻绡翦作裳。
越疏越澹越幽奇，最是精神与月宜。残雪轩窗看到晓，冷烟篱落立移时。寄将水驿传千里，折得寒檐第几枝。只为花清诗自别，此花之外更无诗。
花中气节老逾刚，万木摧残独自芳。天女不生凡意想，月娥偏尚澹梳妆。精神冰玉前生瘦，骨髓栴檀抵死香。说到调和天下口，轻轻桃杏敢承当。
子真世裔神仙种，和靖家风冰玉身。只此玲珑三数蕊，不知收拾几多春。香浮静夜天知己，影浸寒池月写真。留待楚骚千载恨，花中谁识独醒人。
天姿雅澹似高人，万树千红总后尘。花蚤花迟两年景，枝南枝北一家春。轻轻欲折还休去，得得相看不厌频。坐到参横浑未晓，夜窗无月更传神。
乾坤收拾几精华，全付茅茨小小家。压尽园林千万蕊，只消篱落两三花。雪消数尺暗埋岭，月浸一痕微印沙。玉面亭亭太幽独，天寒空谷正堪嗟。
百余年树半苍苔，才有一枝花便佳。腊近已含春意思，香寒足慰晚情怀。澹烟孤寺藏山崦，残雪疏篱傍水涯。刚被幽香相触拨，消磨石路几青鞋。
衔命龙荒万里余，归寻水竹与同居。早从洙泗传心学，晚辟包山教子书。细草幽花香笔砚，清风明月满庭除。一生宇宙皆春意，此乐颜鲁亦自如。
当年大德瑞朱弓，仁在斯民千古同。故国已无徐子土，灵祠今有梵王宫。水流檐影晴江上，山接钟声暮霭中。揽辔此行因致敬，蒲团分坐听谈空。
东风吹梦到遥岑，四日苔痕两度寻。邻望紫衣腾佛气，岩披古像印人心。新椽插斗营层址，老衲乘云閴足音。我为登山参世法，只将空洞瞰崎崟。
携檄来游石鼓山，岛洲疑望有无间。大江潮落海门出，洞口云深月户关。名揭君谟椽笔健，诗留子直翠珉斑。古灵更有碑三字，屴崱须登莫倦还。
丈人未始出吾宗，草靡波流尽太冲。七窍凿开无混沌，六根消落尽圆通。法身兔角声闻外，尘事牛毛梦幻中。谁会天游更端的，瘦梅疏竹一窗风。
吏隠先寻一著高，尽输酒圣与诗豪。君方无事同犀首，我纵有官如马曹。把似啜茶看孟子，何如痛饮读离骚。胸中磊落浇三椀，倩得麻姑痒处搔。
一曲清歌一弄琴，十千美酒十分斟。江流不动潮初上，斗柄将垂夜向深。沙觜露漙孤鹤警，潭心月冷老龙吟。此时最是怀乡国，云里征鸿闲远砧。
胸次恢恢百万兵，文才武略冠群英。挽弓破筈状元锐，擒寇功封使者荣。两尚皇姬升帝眷，一颁皂纛出神京。追思八字君恩重，銮驾虽无如朕行。
白鹤峰前放衙晚，金鳌背上驾楼成。舟移远浦随潮落，帷卷轻风看月生。他日怀人如在岘，今朝饮客且登瀛。幸陪䜩笑栏干曲，醉后不知杯几行。
家世才名著论衡，君今正好继前程。开门且悟扶风业，阅市须耽洛邑经。道在虞翻应有述，学高韩愈岂无称。圣贤都属吾儒事，莫堕疏慵忝此生。
鹤发童颜两鬓星，一经庭训已成名。倏惊南岳长庚堕，怪底西岩暮日倾。爵锡九重恩正洽，骨埋三尺土犹馨。贤郎连步从阶上，次弟褒封到墓茔。
银旗金甲渡巴西，灵武城楼已万几。一札祗闻元帅命，五笺合待使臣归。未闻请表更追表，且看黄衣换紫衣。天性非由人伪灭，何缘尚父结张妃。
六等胜如诛独柳，二张纵活亦何颜。太师死后犹书法，水部刑章托颂间。最忆海青投乐器，绝怜甄济隠青山。中兴碑下奸臣惧，天道何尝不好还。
散尽黄金为买书，时人笑我太痴愚。一朝有子如尧叟，何处无人说老苏。可谓死而无憾者，孰云文不在兹乎。渊明地下闻君葬，也散黄花作泪珠。
文杏堂开华渡西，九天雨露正来肥。漫夸奕叶光先宅，却羡新裁出故知。千载暖回唐苑树，一时春足谢家枝。欲将俚语依金玉，把盏共论觉醉迟。
权臣擅命久心伤，贼主之兄意未凉。今日封章期救死，明朝削籍自投荒。九重偶眩诬贤舌，四海皆知疾恶肠。事久划逢天一笑，锡知刚简易名香。
吴王岘畔泛川流，赤壁矶头半日游。胜地空余豪杰迹，扁舟不载古今愁。极知风景终无异，莫念天时逝不留。伤事伤怀长太息，静看江面没浮沤。
政是风光欲别时，可堪烟外雨丝丝。怕看太白余春赋，嫌诵渊明止酒诗。昼短拟教持蜡炬，愁深悔不下书帷。自知无计能遮道，任作园林隔岁期。
翚飞栋宇据城端，车马尘中得异观。双眼莫供淮地阔，一江不尽蜀波寒。老仙横笛月亭午，骚客怀乡日欲残。独抚遗踪增慨慕，徘徊不忍下层栏。
林端啼鴂损年芳，洞口空怜野水香。人与落英兼寂寞，蝶随飞絮两彷徨。不因花事荣枯易，未觉春工代谢忙。却爱晚来风日暖，绿阴十丈漾横塘。
晚来闲立小溪边，看彻遥峰入紫烟。四壁尽堪供我隠，一寒未至乞人怜。功名不与樽前事，时序宁知局上迁。可笑区区当世士，满怀冰炭苦相煎。
春浓无处不相宜，草暖云昏二月时。蝶舞花梢风细细，鶑啼柳底日迟迟。模将景物归诗卷，判得光阴付酒卮。个里各随人有得，五陵豪侠岂能私。
晴空唤我出柴扉，山色留人倚落晖。春意已随流水去，晚风忍挟乱花飞。寻思乐事唯心在，惆怅良辰与愿违。尚有扁舟奇绝处，江南水暖鳜鱼肥。
朱墨丛中不惮劳，𬴃然聊试发硎刀。得时行道官无小，与物为春政自高。闲对崆峒餐秀色，醉濡章贡助吟毫。自怜无计相从去，十八滩头泛一舠。
设险重门未足凭，民心应自有长城。朝廷休戚视田野，宗社存亡非甲兵。气实精神宁敝竭，本枯枝叶可敷荣。古人经理先观势，两臂于韩孰重轻。
悠悠飞露满汀洲，绝目蛾眉最上头。对此江山还有月，知他世界尽无秋。情怀杜老鄜州夜，景物坡仙赤壁游。长啸划然空谷应，风生浪涌不容留。
莫作杨朱泣路岐，此心自被利名移。车奔宁是驾尼父，舟覆应非载伯夷。悔吝从来生动后，啸歌元祗在闲时。可怜秦晋功成者，欲避危机已太迟。
简编香外雨瓢翻，翰墨场中春日暄。文到工时疑有助，道逢极处本无言。当年谁可辈任昉，后世人方怪屈原。勿谓词章真小技，精粗徼妙岂殊根。
习习凉飔起素波，临流解带小婆娑。秋光已共芦花老，夜雨那胜落叶多。不觉儒酸同纠缠，极知妄想尽销磨。笈中班史犹堪质，肯作商声宁戚歌。
秋晏玄云瞀积阴，平芜气象极萧森。细看摇落风霜意，已见发生天地心。毕竟栽倾非外致，岂伊培覆自相寻。若教宋玉曾闻道，九辩悲思未遽深。
六尘缘影政堪嗟，二竖乘虚势益加。忆昔鼻头能出火，即今眼底已生花。妇言伐性多因酒，医戒伤生少试茶。悟罢本来安得病，角弓谁使认为蛇。
贵客宁知拂征琴，郢人漫倚引商音。那堪岁月化双鬓，空有悲欢寄寸心。囊底有方餐白玉，床头无术致黄金。抗尘走俗曾何补，却羡鹪鹩托一林。
灼灼曾晖渐欲西，长桥弭棹倚栏时。湖光渺漭浮寒鉴，山色依稀抹黛眉。一舸功成非本志，三秋归思亦何迟。始终唯有天随子，笑却旌招理钓丝。
林深氛杂不相关，众建芳馨两庑间。月榭琴弹新制曲，晓窗画展旧游山。凄凉风满竹十个，的皪春归梅一班。可笑野人无系累，机心犹在钓鱼湾。
人间笑口信难开，十事常嗟九不谐。忙里始知闲气味，老来方见少情怀。清商憭栗岁无几，玄发萧疏生有涯。谁谓伯伦闻见灭，却甘曲糵自沉埋。
屏去鸡壅与豕零，试听我诵卫生经。两忘宠辱心源浄，一扫荣枯眼界明。鸩毒不令生厚味，奸邪宁使出繁声。冥钧深养灵根固，四体调和血气平。
休将视听探希微，众妙何尝间险夷。舍一而求非忽恍，自三以究岂支离。试看瓦砾道宁隠，若外筌蹄思益奇。热即取凉寒向火，是中消息几人知。
此行不负中秋夜，采石江头醉及晨。独御凉风寻古迹，惊看明月照今人。诗骚寂寞虽云久，光景推移岂解陈。却怪悲鸣营度处，笔端何事竟无神。
厌调鞍马佩金壶，默坐空窗气晏如。已觉胸襟忘得丧，那知花草就荣枯。弦何庸绝琴宁有，声未曾销尘本无。此语倘教游子听，料应诮我一何愚。
遑遑偶偶亦堪悲，桀死尧生毕竟齐。空羡驼峰烹翠釜，漫思鲈脍拌金齑。荣华代谢看荆棘，今古推迁望涧溪。造化密移于此悟，长歌拾穗任天倪。
清渭盘旋似太行，岚光过雨郁苍苍。氤氲如雾凌空起，缥缈随风到处扬。谷转孤村芳树绿，水流双涧落花香。兴来秣马寻高隠，泉石徜徉乐更长。
日落衔山照画屏，箭山郁郁岁寒青。昂霄巨干成梁栋，裂石盘根长茯苓。风撼碧涛惊鹤梦，雷轰铁锁悦龙形。由来秀荫观音庙，血食千年显电灵。
华溪有水绿如苔，迎会双溪右涧来。二派合流川两道，四山环拥翠千堆。寻源未许停渔棹，修禊应堪泛羽杯。夹岸桃花开烂漫，落红随浪泛天台。
指崖屹立镇山川，万丈巍巍势插天。风日双清时有限，乾坤一览景无边。东西两岘丹青献，南北群峰紫翠连。我欲凌风登绝顶，一声铁笛叫飞仙。
村北村南布谷声，豳风歌罢足关情。携朋日向东园酌，佩犊时从谷口耕。花雨一犁春信早，稼云万顷岁功成。君王正此招贤用，胡不当初显姓名。
派溪有水碧无瑕，结屋临溪钓隠家。穉子敲针依柳树，扁舟罢钓泊芦花。子陵辞汉千年远，尚父归周两鬓华。祇恐客星难障掩，一竿未足了生涯。
迢迢大陇似眠牛，多少村庄筑此丘。玄室幽深埋玉树，晓云飞绕护松楸。栖迟每入林闲渺，变化长从海上浮。正是苍生多渴望，作为霖雨济田畴。
缓步高村纳晚凉，徘徊更觉景难忘。一轮月照碧梧影，万壑风飘丹桂香。苏子何须游赤壁，群仙正好泛琼觞。洞箫吹彻东方白，玉兔还留不夜光。
得得篮舆蹑紫烟，青山买断不劳钱。孤峰峭耸云间柱，大涤深藏洞里天。一派飞泉成舞翠，千寻秀石屡来贤。上方犹有奇观在，更欲扪萝到绝巅。
湘山冷焰冰四海，寒蔽天晴日昼阴。朝路偷生尽缄口，瘴乡投死犹甘心。里闾节义绍襄简，史册姓名光古今。天定胜人公议在，褒忠录后上恩深。
暮春浴罢振春衣，正是流觞修禊时。世事藏机应落落，人情忘我总熙熙。醉能辞醉原非醉，诗到无诗乃是诗。伟矣兰亭众君子，不将文字立藩篱。
檀板歌残陌上花，过墙荆棘刺檐牙。指挥已失铁如意，赐予宁存玉辟邪。败屋春归无主燕，废池雨产在官蛙。木棉庵外尤愁绝，月黑夜深闻鬼车。
山色波光步步随，古今难画亦难诗。水浮亭馆花间出，船载笙歌柳外移。过眼年华如去鸟，恼人春色似游丝。六桥几见轮蹄换，取乐莫辞金屈卮。
石涧长松行十里，杖蔾从此得迟留。青霄望去山河远，白水看来日月流。老树叶残霜鬼哭，断崖云冷洞猿愁。韬光名在身何在，今古茫茫几白头。
十年不倚谢公楼，满眼凄凉上客舟。往事尽随流水去，青山长忆故人游。海门风起天将暮，渡口云生树欲秋。络纬自啼花自落，更堪回首是他州。
猎猎征旗促晓鞍，几回临阵练兵官。黄沙满塞黄云暗，白马嘶风白日寒。汉语肯随蛮地改，战袍犹带血腥干。如今韬略浑无用，瘦骨萧条甲胄宽。
故城深巷长苍苔，一度经过一度哀。尚有楼台搀雨出，岂无花柳向春开。十年心事今宵梦，千里家书昨日回。莫上灞陵桥上望，楚天云尽蜀波来。
白首功成未十年，寡妻相吊泣江干。诗名似水声还远，世事如云梦已残。杨柳满堤人去后，海棠深巷雨初干。东风忽起青山泪，虽有君书不忍看。
嵯峨宫树霭晴空，吴越迢迢一望中。几处笙歌人远近，万重花柳路西东。风生帘幕春云碧，水绕楼台海日红。沙鸟自飞还自宿，百年无计与谁同。
吟边绕架书千卷，壁上梅花水一瓢。世事尽从忙里过，年华空向静中消。山云宿雨笼残日，汀草浮香满小桥。对此不须惆怅去，野人今已悟吹箫。
那得工夫过一关，从空放下绝追攀。松风不入是非耳，竹迳肯通人我山。有问对谈惟莫莫，无心袖手只闲闲。忽闻枝上灵禽语，似笑山翁痴复顽。
溪流静阅万签书，未许传讹杂鲁鱼。洙泗渊源应出活，宫墙高大独生虚。乾坤容我承三极，造化凭谁托一嘘。从此已知身即道，便便熟路驾轻车。
一樽对酌晚临溪，诗景撩人兴不迷。风约滩声侵座冷，月移花影落檐低。银笺白雪心先吐，玉斝黄流手漫提。自庆一时文物会，肯拼身世醉如泥。
庭际幽兰手自种，托根不与春花共。冉冉同风数茎竹，襟期元作幽人供。如何江湖浪征逐，芳信却因冯翼送。多惭独处岁将晚，尚想清标形晓梦。
泽国风饕霜力紧，黄落凋残碧成锦。最怜柿叶与枫林，平园物色正潇凛。造化不翕何所张，独怪廷朝漏融景。天理真机默玩心，悟取灵根发深省。
波涛涌处浮双塔，塔影高低树影边。山下虽无归寺路，门前却有过淮船。石峰隔水难寻水，井脉通泉易得泉。闻说老龙归洞口，几回惊起定僧禅。
谷中草木几经春，敕额犹存古隶文。千里耕桑安土俗，一炉香火奉山君。多留姓字溪边石，惯见旌旗陇上云。太守若贤神自感，夜来入梦雪缤纷。
尽装家具已回京，便觉身如片叶轻。近市借居人语杂，闭门独处自心清。雨中蹑屣青苔滑，烛下梳头白发明。余亦傍人檐底住，新来巢燕不须惊。
长说罗浮欲到难，清游今作字民官。分明蓬岛三山色，占得飞云六月寒。宝轴几函青贝叶，玉兰无限碧琅玕。此来更拟询遗事，记与灵踪石上看。
灵迹曾传葛稚川，至今丹灶尚依然。谁云碧海三山岛，别是朱明一洞天。龙出玉京成往事，鹤来华表是何年。尘埃勿叹空回首，到得仙山亦有缘。
罗浮山头老松树，中夜长吟送风雨。病夫幽独枕书眠，静听松声默无语。壁间画像对书灯，耿耿残油下饥鼠。梦觉跏趺不成寐，要伴禅和听二鼓。
谁知极目名亭意，不在登临与品题。天地两间同汗漫，江淮一水自东西。惊栖何日能归雁，灵异当年任照犀。万境尽从心上化，静参飞跃悟端倪。
师帅勤民众务修，挟晴领客过仙洲。不缘感召丰年好，安得从容暇日游。人在湖山皆自得，政先仓廪百无忧。老农不解君王意，却要朝辀为少留。
想庵住世大玲珑，脱壳谁知脱屣同。现相维尘非是病，到头法喜本真空。一尘顿灭灵台上，万劫都销烈焰中。从此尺丘藏卵塔，白云流水任西东。
倦倚柁楼闻鹤唳，半生此地一经过。机云故月荒凉宅，湖海新秋浩荡波。晓𦩘红莲商客市，夜窗白苧女儿歌。吟边冷被沙鸥笑，衣化京尘鬓亦皤。
堤柳朝朝送酒船，一阑山色越帆烟。蓬莱云气东溟外，阊阖星辰北斗前。突兀向来无此屋，登临当日有诸贤。夕阳过雁慵回首，吟入关河万里天。
百年钟鼓园林在，人物萧疏更海乡。藤络湖嵌山解长，花移邺本土犹香。棋声靓昼松阴淡，扇影闲秋水汽长。莫道官忙行乐少，也分物色到奚囊。
林影熹微晓乍晴，老于世故独关情。连烽未撤边头戍，积潦犹妨陇上耕。几为饷蚕忧湿叶，重因漂麦困饥萌。龙公多事多劳耳，万理由来要得平。
芳天新霁惠风和，软绿平堤凝不波。桃李无言看客惯，楼台如画占山多。游裾匝路填车马，翠榜开筵鬭绮罗。寂寂寒烟生水面，白鸥柰此月明何。
忙里偷闲答物华，一官随分是生涯。春风酒棹湖堤柳，晓月吟鞯辇路花。报喜忽闻枝上鹊，忘机时下屋头鸦。残年钝闷今朝尽，重对菱花拂帽纱。
涧水泠泠石发新，松花香靓翠崖深。云生不没仙人迹，丹化犹啼捣药禽。洗眼人多求圣水，醒心吾独爱清音。杖藜更欲过新洞，无柰春空又作阴。
瘦策松间日又斜，更过东崦吃僧茶。丹青岭树明寒叶，水墨江天噪乱鸦。付酒一杯真乐事，读书万卷是愁涯。更尝世故知闲味，河水依然鬓自华。
细看黄花把一枝，东篱犹是昔人非。题糕酒外豪心在，吹帽风前素发稀。雁叫霜天悲故国，鸦翻溪树背寒晖。百年独有闲居乐，可怪东山事竟违。
青衫赴阙已三迁，红旆临州不五年。旧吏侉荣从事府，新民迎拥使君鞯。牡丹池馆春融日，莼叶汀洲水涨天。自是边筹谈笑办，归来仍侍玉皇前。
接武容台彼一时，溪乡重幸得追随。鸥前心事沧浪影，梅下吟情汗漫期。感慨中年无近别，徘徊明月有相思。殷勤劝醉阳关晓，受尽耶歈只自知。
小泊苹香柳下矶，重逢佳节感年时。束蒿偶作人形想，采药须供国手医。江镜愿为明主监，楚菰愁赋逐臣词。酒边听尽敲篷雨，数日淮南去未迟。
隔江山色画图中，故址荒来与庙通。画地雄吞淮海水，占星高直斗牛宫。试评蜀味长泉变，欲唱欧词古柳空。往事茫茫增感慨，聊凭戍卒指西东。
琼花应自笑南翁，白发栖栖逐断蓬。兵后百年城郭是，尘间多事古今同。孤烟远堠如常夜，五月穷边尚冷风。可待莼鲈归兴尽，长吟且复付杯中。
栈阁传铃夜已深，下方方沸管弦音。霜飞初气侵清坐，月耿斜晖促苦吟。蓍草只知浮世事，灯花难说隠人心。依然流水高山意，我欲从之学鼓琴。
重过梅庵不记春，花残树老绿阴成。开元宰相肠应断，楚国骚人魄尚清。古屋参差疏影动，水池深浅宿枝横。主人祗在云深处，弄月吟风取次行。
汗牛试卷浩无涯，刬尽雷同别一家。冰鉴不容心潦草，风檐宁复眼昏花。嘉文似织鲛人组，健笔如轮虎士挝。收拾真才报天子，此行端不负皇华。
凭虚蝃𬟽逼人寒，中有危亭百尺宽。天接水腰呈绝景，风回帆脚涨狂澜。半篙落日吟将就，一抹晴烟画亦难。不是酒杯今日窄，直须邀月上栏干。
踪迹平生马少游，功名外物等虚舟。不多饮酒常成醉，自在吟诗祇遣愁。已幸一帆离锡邑，更宽两日到杭州。晓来忽见盘门塔，疑是西湖大佛头。
枫桥酒味胜官坊，随分红裙取次妆。月照乍圆新气象，僧闲不减旧风光。一桥地势横分水，两岸人家竞采桑。惟有塔铃太多管，笑人来往自玎珰。
舟出嘉禾五里城，僧楼山塔互峥嵘。酒旗密比随风舞，渔网横拖漾日晴。画舫贵人帆去稳，单衣游女著来轻。山歌已接长河堰，到得临平月又明。
帆指长河风力微，渔舟个个有鱼归。一声水际笛三弄，几处梅边竹四围。桑伐远扬蚕事熟，花消浓艳柳绵飞。西湖只在钱塘外，又见孤山梅子肥。
谁立西湖造化功，峰分南北境相通。四时风物弦歌里，两岸人家图画中。堤柳送迎忘尔汝，棹声来往自西东。风波便作恩波看，此乐君王与众同。
四月湖边冷若秋，先贤堂下系扁舟。山头积翠来新意，波面飘红忆旧游。无柰杨花欺倦客，已多荷叶护轻鸥。堤边谁道春归了，犹有一声黄栗留。
春回笔底露潜机，为怯高吟且遁肥。又见牛鞭春到日，羞披鹑结旧来衣。雪随着处分单厚，梅不关人自密稀。归计商量今始定，乐哉心事看云飞。
朝来惭愧又逢春，总把官身换客身。堤柳未归新气象，窗梅犹带旧精神。村居牢落谁沽我，吏醉清闲却笑人。打叠故书排日去，一樽随意踏芳尘。
南园不与昔时同，绵亘规模十里通。万石倚山如踞虎，一亭跨水似垂虹。虚堂旧占梅边月，曲径新添竹外风。诗料满前吟不尽，主人樽酒未应空。
崧高维岳诵生申，整顿乾坤属旧臣。天下安危关出处，性中存养自真纯。便归紫橐酬公论，已草黄麻授正人。天为皇家锡难老，愿将霖雨福斯民。
叶已鸣秋夜渐长，年年织女会牛郎。龙梭暂歇七襄驾，云袖轻飘百和香。输我晚凉和月饮，任渠明发渡河忙。要知工巧元无用，乐得身闲拙不妨。
秋容满目带微寒，帆稳兰舟驾碧澜。照我湖光天共色，袭人花气露初干。笑谈红袖日中舞，惊动苍龙水底蟠。最是一清无着处，却惭狼籍草杯盘。
事业文章属当家，刃游余地宰金沙。挽回凶岁作丰稔，安集流民绝叹嗟。两载秋霜威盗贼，一犂春雨沃桑麻。宽民实意言难尽，胜种河阳满县花。
秦溪邑大号难治，后乐三年以德为。海阔有楼还旧观，堂深无日不新诗。虚舟祇载来时物，实惠常教去后思。相业真传公不忝，苍生况是望霖时。
戎装元不碍儒冠，盗贼潜窥胆自寒。金鼓声闻三里外，旌旗影庇四民安。肯从叶力多君子，愧不同盟是酒官。龢气酿成年可卜，晓来喜见雪漫漫。
失脚糟丘又一春，岁除牢落颇关情。谁家不换桃符句，比屋相闻竹爆声。旧友未知能铸冶，新年宜入孰陶成。来朝无甚人交往，乐得齁齁睡到明。
挑灯看彻后村诗，忽尔憧憧百所思。不待人言已知错，要知分定盍如斯。但求甘旨安无事，浪说荣华自有时。倒指新𥬠当已熟，且煨闽芋一中之。
锦绣囊开城角东，规模绵亘境相通。一亭旧占梅边月，两径新添竹外风。山色有无烟变态，湖光浓淡雨收功。凭栏正好催归去，横笛数声芦苇中。
经营一室面清波，不是儒衣不见过。南渡好诗都刻尽，中朝名士与交多。分甘书史窝中老，兴在江湖醉后歌。门外今年桐又长，不知堪系我船么。
樵水孤军血战时，英雄失援最堪悲。那知惯把鲸鲵戮，到底翻为鸟鼠欺。堆垒誓当阴灭贼，崤陵休恨不全师。生封死庙男儿事，今有祠前堕泪碑。
几度言归未得归，归心常切故山薇。人于愁处酒难著，春正好时花已稀。残日明池蝌蚪集，绿阴满院伯劳飞。浮生衮衮只如此，未必今朝悟昨非。
凤跃南冈老隠沦，仙游悲动感儒绅。海边鸥鹭无知己，屋外溪山失主人。满径黄花闲白昼，一庭芳草自青春。他年化鹤归来日，城郭依然迹已陈。
凤凰巢定万年枝，陶铸苍生尽未迟。六丈语言同辈服，二郎官职乃翁知。味回春茗甘方永，春到寒花淡更奇。十有三人共千岁，向羊终社更追随。
我是曾孙孙又孙，今朝始谒武夷君。三英秀峙千岩合，九曲平穿两岸分。丹壑何年流绛水，幔亭整日鏁红云。一生湖海江三白，早向溪头累石坟。
豸冠铁面气昂藏，古柏亭亭降异香。天挺孤姿培相业，风裁老干肃台纲。岁寒常卷珠帘雪，炎暑犹飞白简霜。夜半群乌惊宿处，恍疑骢马召归忙。
不离雉堞似山家，消得诗翁着意夸。水界葱芊成畎浍，天将平远入烟霞。沙禽暂落分明见，村径相通取次斜。且莫向南舒望眼，尘埃阛阓事如麻。
天柱峰头叠紫烟，遥看万玉耸相连。云深九锁疑无路，翠豁一区俄有天。爽气袭人森石树，嗔雷飞雨响山泉。倏然不类人间世，今日自惊平地仙。
一年最是花时好，花开莫待鶑呼老。有酒对花勿草草，清唱美人眉淡扫。一觞一咏要相当，櫂船唤取黄头郎。川原红紫相低昂，载取十里春风香。
晓来云气忽氤氲，上瑞俄惊到眼频。隔得一宵犹带腊，飞来万点总成春。方传六琯葭灰动，又报千林花事新。试向庭前披鹤氅，却嫌标致怯前人。
天教滕巽互驱驰，令下东皇莫敢违。云擘碎绵迷眼界，山遮新黛抹腰围。众芳被虐难争巧，二麦呈祥不用祈。片片吹将入檐幕，佳人错认落梅飞。
希年逾五叹无闻，岁事从头又一新。徒得襄阳齿耆旧，却惭庄子号陈人。垂垂榆景已侵耄，冉冉花辰不减春。日涉丘园今已矣，北山亦足了闲身。
杜门世事不须闻，一任如棋局自新。多病不妨为寿考，余生更喜作闲人。居今野处黄冠日，记昔郊行红旆春。须识世荣俱土苴，岂如有道善其身。
几朝霡霂不破块，通夕浪浪势乃滂。竹下森然骍角露，桑间沃若茧丝香。田毛沾润初含穗，土脉流膏欲布秧。多谢化工成岁事，从春节节为人忙。
一自春来二月强，连宵甘霔泽斯滂。润留根蒂梅桃实，清及萌芽黍稷香。雀舌纤纤抽茗叶，羊群戢戢长松秧。农桑从此无虚日，织妇耕夫处处忙。
一自苍精涣号扬，如酥小雨酿春忙。霏霏透入根荄脉，点点染成桃杏妆。泽遍高深俱及物，气融枯槁亦生香。老夫那复问芳讯，但愿三时协雨旸。
年来愁似海波深，柏酒明朝试一斟。那复苏堤追胜赏，不妨楚泽效狂吟。金旛晓赐梦何在，红旆春行步莫寻。料得宫花仍似旧，应无堕珥与遗簪。
枌朋载酒子云居，何必孤山远访逋。癯影参差浓复淡，古香传送有还无。朋龟賸喜如云集，泛螘何妨过日晡。索笑却嫌来较晚，一林芳意太纷敷。
访梅寻友款幽居，俄见栖鸦已毕逋。霁日幸同终日笑，春花有似此花无。衔杯林下嫌来晚，索句檐前祇恐晡。菲作不妨为玉引，要看词藻竞芬敷。
原郊稚绿未成苍，芽甲森森似猬芒。急景不堪乌兔跃，新年又见燕鶑忙。看看地列千机锦，冉冉风传百和香。人事不如春事好，芳菲徒自满河阳。
红紫春来独擅场，销魂人抱送春觞。少嫌宴席声歌短，晚觉书林气味长。列座燕毛成二老，一番花事付诸郎。吾侪到此无他好，莫厌赓酬费锦肠。
真率盟齐喜有初，崇觞载俎志交孚。共披白帢俱沾醉，独惜红裙不受呼。拟洛耆英宜有咏，班唐九老可成图。从今胜集循环举，岁岁毋令此意辜。
月集相期在后旬，料应主席不寒盟。方思北陆催行色，又为东风问客程。鼓楫欲随芳草去，传杯须待绿阴成。姑苏城外春光老，还许同舟载友生。
此月才过禊事修，芳辰冉冉逝如流。牡丹开了寒应尽，燕子归来春又休。衰鬓难将新绿染，颦眉岂为落红愁。劳生扰扰何时足，已拟抛家理钓舟。
晚景凄凉事事休，与波上下任沉浮。花辰岁岁惟添老，榆火春春不改愁。几曲画屏新绿暗，一川流玉落红稠。出门有碍家无累，水北山南负胜游。
宜烟宜雨更宜晴，竹底何妨枝带横。雅致耻随春富贵，英姿不怕月分明。吟边兴动诗添韵，醉里香传梦亦清。一自孤山题品后，此花标格孰能名。
直疑姑射地行仙，绰约如临几案前。和竹半欹能去俗，与兰并列盍饶先。林间姿艳同霜洁，窗下精神待月传。剩欲栽培为老伴，相亲日日在吟边。
逸气飘飘似欲仙，不论茅舍玉堂前。众芳无此风神秀，十友推为行辈先。佳实尚堪为世用，香名更喜有诗传。萧萧白发差同色，也欲拈花上鬓边。
几回渴想此癯仙，谁为招邀倏在前。明艳弗为诸垢染，孤标独出众芳先。不矜颜色自奇绝，绰有馨香祇暗传。空想名园千树发，何时持酒向花边。
高眠纸帐思无尘，祇忆冰花入梦频。斜倚溪山独标致，明分霜月倍精神。瑞才六出先呈腊，香压群芳不敢春。今古骚翁题不尽，孤山续笔属何人。
妙制成春春未知，园工自出一家机。折旋夭矫龙蛇势，缭绕缤纷蛾蝶围。烟篆不生腾賸馥，月痕相倚衒清辉。西城纤巧仍如旧，祇慨梨云昨梦非。
一瓣生香独傲寒，此梅难并众梅看。明眸玉雪层层积，蜕骨蛟龙曲曲蟠。巧若天成经岁远，移来地阔占春宽。老夫犹未识花面，觅句含毫作是观。
奇绝生春五出花，僧居著此境尤嘉。一方寒月浸清影，几度春风生素华。何必江头千树暗，未如屋角数枝斜。翻经觅句无尘事，坐对尤宜雪煮茶。
淑景骎骎到牡丹，探芳日日倚楹栏。巧心吐出黄金缕，腴脸开成紫玉盘。春晚有花飞欲尽，山中此种得应难。便须收拾归囊锦，更酌清尊仔细看。
几年有负倾城艳，惭愧今朝对洛花。忆昔富文同胜集，慨今姚魏属谁家。赏心不作园林想，过眼聊为几席华。回首一年春又了，绿阴芳草接天涯。
殿春名谱压群葩，汲水金铜满贮花。无地栽培娱老境，有风吹送到儿家。娇容粉薄雨含沐，丰脸杯醺日绚华。花卒还荣人莫少，芳辰来往岁无涯。
细草平芜接渚沙，僧庵系马柏阴斜。青山几曲绕流水，啼鸟数声随落花。芳景流连春富贵，晴林浮动日光华。独怜人事多非旧，寂寞荒村点暮鸦。
梅雨成霖味已甘，淋漓更久恐难堪。风雷几昼起平陆，星斗一宵移下潭。万畛针芒青曳曳，千山鳞羽绿毵毵。老夫晴雨不关念，心醉青编维日酣。
雨收宇宙喜清明，社舞村歌沸鼓钲。竹下蛛丝粘叶稳，柳间蝶粉缀绵轻。班班远岫髻鬟列，滟滟平川衣带横。候转清和景尤胜，翠林幽哢听仓庚。
水泛新堤蘸柳条，郊行喜有可人招。不堪白发三千丈，莫负青春九十朝。鸥鹭何妨为伴侣，鹍鹏一任诧扶摇。山灵久拟骚人到，霁月光风不待邀。
林薮发枯山敛眉，凛秋岂但楚臣悲。翩翩鶑燕知何往，猎猎鹰鹯正得时。残雨晓添衣气润，新寒夜厌漏声迟。悲风入调须频奏，妙趣惟应心自知。
依稀桥鹊布银潢，又见天孙作妇忙。已向烟萝深遁迹，不烦云锦粲成章。追思高会饮传烛，徒得清眠梦熟粱。却喜连朝天沛泽，应为月姊酿秋芳。
暗度双星见者希，那堪雾气更霏霏。为云为雨观如梦，一岁一宵来即归。玄鹊有灵劳翼负，素娥含恨减腰围。彩楼误却穿针女，玉宇银潢欠发挥。
希年七十又加零，渐脱尘缘万事轻。冉冉壮心随岁减，萧萧衰鬓与霜明。愁倾白堕嫌无量，老对黄花更有情。欲写秋容到寥廓，却惭健笔欠纵横。
凄凉时序每兴嗟，那复登高似孟嘉。尚喜乌纱粘皓发，犹存青眼对黄花。百篇剩有诗堪索，九日愁无酒可赊。采采缅怀元亮节，不随流俗竞春华。
几年寥落负秋光，剩喜朋簪列耐堂。枌社重开真率集，桂华新荐广寒香。故交今日嗟无几，我辈晨星当自强。况有坐中名胜在，携尊何待菊花黄。
插架金英喷月光，园中列树更堂堂。信从天上灵根出，染得古来诗句香。今度花迟前度发，三分秋占二分强。主人健笔供模写，压倒当年苏与黄。
欲把青空一色糊，集先维霰作花疏。寸余凝积常年有，尺许坚牢自昔无。粉阵成围攒戏蝶，盐车疑覆失前馿。新吟便是有声画，何必鹅溪写作图。
剪水天为农发祥，岂知寒卧欲成僵。朱门快意酒肉会，墨客驰神词翰场。梁苑集中呈赋手，灞桥行处吐诗香。羊羔茗饮评清浊，相去何殊千丈强。
盈尺为祥须应占，洪纤著物类形盐。幻成列阜鼍城涌，散作千林蝶阵粘。清友不妨添玉骨，苍官俄怪变银髯。祇怜岁岁催人老，染尽华颠亦可嫌。
三白先春花尺围，玄冥喜不逊伊耆。盖深岩穴兽无迹，冻合林园鸟不飞。金帐从教资侈泰，银城未必可凭依。卷怀经济姑藏密，闭户高眠未必非。
崇峦九叠破天悭，地远尘嚣隔几关。方恨重云封皓月，俄惊半夜老青山。莫嫌腊后欠三白，且喜春前露一斑。几度冬来逢上瑞，更祈盈尺送舟还。
冯夷剪水抑何悭，祇怕天工未许闲。上瑞先春才破白，屡丰卜岁已窥斑。可怜俄顷消成水，不怕明朝失却山。金帐羊羔非我事，汲清煮茗课奴蛮。
雪晴吟弄句仍佳，满纸鲛珠屡拜嘉。刻玉林林空楮叶，沾泥处处失杨花。消成滴沥原归旧，润入根荄生有涯。賸洗缾罂储此水，待驱炎暑煮春茶。
可亲余暇复奚为，雪霁何妨剩赋诗。应怪玉峰还翳荟，更怜银屋变茅茨。结成冰笋方连夜，散作檐花特顷时。物物要知须返本，冰仍归水更何疑。
翠庭欲到到非难，觌面须当听麈谈。未必移家似东野，料应有宅过罗含。幽怀万堞尘埃隔，胜概两湖风月涵。唐宋诗人多姓陆，吟边行远可相参。
咎消无妄福来宜，喜气津津溢秀眉。桂子昨方移别种，桐孙今见长新枝。金章鱼佩须传祖，玉果犀钱梦得儿。我欲去为汤餠客，却惭未赋老坡诗。
鼓枻归来波浪平，碧天如水月分明。几番恶梦频惊散，一片闲愁顿扫清。桂子高风生逸思，菊花老圃悦吟情。同盟约过渊明宅，载酒东篱莫厌倾。
历遍崔嵬又涉川，菊秋还见早梅天。重来槁顶惟添老，屡对青山似有缘。携友拟为深谷隠，有僧可问小乘禅。临风却忆南塘老，便脱芒鞋棹去船。
故人未到欠诗催，才到九山云为开。野鹤正思寻老伴，盟鸥亦竞喜朋来。免教北陇惭空帐，消得南山咏有台。梅信已传花信动，直须领客待春回。
起来雨气掩朝阳，俄喜天开正色苍。一道澄溪云弄影，千峰霁景泛林光。微茫烟外颓城露，蓊郁山巅古寺藏。踏遍层峦游屐倦，归船款乃𫇛声忙。
摸金郎久遍郊原，冢域犹欣草木蕃。松已高年为老友，竹添新谱长仍孙。四围秀色山浮几，一曲清溪水到门。莫恨牛眠无瑞应，且欣老寿此身存。
斗大山庵历几春，茂林丰草绿初匀。青山缭绕犹列戟，玉涧萦回似曳绅。新竹羽成雏凤尾，古松鳞长老龙身。吾年已迈嗟无用，表道泷冈尚欠人。
风雨连朝思黯然，山迷宿霭水迷烟。一年春事少闲日，半月客程逢漏天。喜涉鲸波返江国，便思鹤唳买河船。修途往复成何事，姑了余生未了缘。
同舟李郭喜相亲，尽日赓酬夜至分。未信诗能穷我辈，不应天遽丧斯文。相违虽判城西路，有约同看岭上云。从此吟毫可停运，祇疑风月未饶君。
夜泊垂杨古渡头，片帆已喜到邻州。经从城郭惊前梦，寂寞川途异旧游。近事能知惟语燕，余生何有付盟鸥。可堪人与春俱老，落絮飞花点点愁。
一舸夷犹白浪间，擡头俄喜对青山。平生每见便刮目，今日重来不改颜。城郭衣冠应寂寂，川原草木尚斑斑。余龄未艾须时到，健笔犹能记往还。
斯文一脉可传家，囊帛籯金不足夸。须信诗书涵润泽，自今庭户发英华。谢兰辉映方生玉，窦桂香含不断花。不但种芳兼种德，百年之计此为嘉。
喜至生朝疾有瘳，旋裁坡老帽蒙头。肖形雅称氅披鹤，缓步何须杖策鸠。皓首今为七十老，黄花更有几番秋。明年准拟抛家宅，水北山南狎野鸥。
良朋有约著书催，未到愁云拨不开。丹穴孤云宜间见，青溪只鹤喜重来。有谁剖玉明荆璞，愧我无金筑隗台。郑校子衿佻达久，拟延尼父铸颜回。
蠹简钻研眼欲穿，读书何似夏侯玄。文传可使纸增价，酒尽何妨尊屡眠。唾落成珠皆至宝，笔耕有粟胜良田。席珍尽足需时聘，经史何劳手更编。
室罄囊空气不衰，朵颐宁肯舍灵龟。多金未羡陶朱富，淅玉姑为杜老炊。暖客情难到貂鼠，惠人智不及蒲葵。春风可笑随流俗，不长桃枝长棘枝。
得庐莫恨太婆娑，缭以芳蘅葺以荷。徙舍借车家具少，架书充栋手编多。且甘穷巷饮瓢乐，须有文朋载酒过。他日不妨更爽垲，诗人宁逊庾并罗。
比来长掾宰如君，退食时惟儒士亲。编简香中犹得味，簿书丛底不沾尘。乍交祇恨过从浅，每到须蒙问劳频。多少清风留鹤国，不堪折柳向西津。
下车人已诵廉平，三载松江着令名。敏则有功无滞事，惠而为政及疲氓。班班可纪郡曹美，去去先驰台掾声。腾实蜚英闻北阙，伫看紫诏趣亨程。
登金步玉信无缘，二十年来喜服田。肯羡鸣春为候鸟，自甘饮露作寒蝉。嗜闲倦举吟风笔，叹老贫无钓月船。但得有钱供客醉，绝胜名字挂凌烟。
欲废推敲几岁华，诗葩君至复萌芽。吟章既富旧成帙，生计无多新载家。胸著古今书拍塞，墨行真草字横斜。年逾八十身方健，高把松乔寿未涯。
平生梦不遇邯郸，学道求仙兴已阑。旋改诗编入新刻，重寻琴谱发清弹。不惭晚境为寒峻，翻笑当年慕热官。志业无成年及耄，那知身反误儒冠。
方寸良畴人共有，能耕能敛几人知。坦平非有山河界，存养何殊雨露滋。盍剖藩篱忘彼我，却明畦畛别公私。尽多阴隲于中种，播获当为百世菑。
孤寺萧然寄碧岑，尘无半点到僧门。风传钟鼓万家县，山绕犁锄十里村。一榻高眠慨今夕，八窗洞达纳乾坤。此行梅月孤良觌，雨打寒林晚复昏。
饱经三百载风霜，几见林间古木僵。修骨蜕龙鳞甲长，繁柯擎凤羽毛苍。孤高独与风云会，葱蒨深藏雨露香。寄语山灵须爱护，殷勤重赋角弓章。
理存成坏与亏全，人事悲懽莫不然。梅帐道人新活计，柳枝歌妓旧因缘。断弦谩说鸾胶续，剜肉难将獭髓填。更遣青裙并赤脚，独将琴册寄余年。
两溪浮玉浸晴空，万井楼台一苇通。舟过恍如蓬岛客，人行疑在广寒宫。青山迎送犹佳友，绿鬓往来成老翁。遐想坡仙莘老辈，迩来那复有遗风。
一年两到吴兴郡，梦想往时云锦乡。败堞颓垣尚围绕，雕梁画楝总凄凉。萧萧适际风寒候，黯黯全无山水光。日暮楼头鸣鼓角，声声悲壮断人肠。
平林历历晓云迷，津堠将迎客棹西。千古兴亡泰伯国，一川经纬狄公堤。雨添柳色成蛾绿，春剩花香散麝脐。去去苕城知不远，摩挲老眼看山溪。
年来人物慨凋零，义重交盟嵩华轻。一苇匪遥秋水隔，两章相映夜光明。乾坤何日可还古，风月于人无异情。姑把愁怀寄觞咏，出门一笑九山横。
不图闻达老何求，久矣甘为农服畴。晚岁但知书甲子，希年徒自富春秋。作朋何敢班耆父，招隠犹堪共钓游。寄语纷纷朝市客，狐裘未必似羊裘。
碑铭细读识前人，贻后无非旧典刑。宦业传家守清白，儒科继祖播芳馨。絷驹共叹淹场藿，鸣鹿终当歌野芩。千古斯文应不泯，待将辞藻掞天庭。
功名剩拟著先鞭，永诀于今十九年。地下那知多岁月，人间别是一乾坤。生前桂籍身如在，死后芸编子并传。己巳归藏无欠事，独怜埋玉重凄然。
袭舛承讹俗尚仝，为谋所喜适吾从。伤心几载鸰原梦，洒泪今朝马鬣封。梁栋材嗟空故木，珠玑香喜长新松。最忻壤树首丘正，祖垅葱葱佳气钟。
晚擢亚科跻宪掾，拟航选海竟无缘。苦吟方与甫俱瘦，疏影俄随逋已仙。谷水吟编多手泽，广陵琴趣得心传。年几八秩身何憾，老友凋零重怆然。
蜀溪名阀世为儒，祖擢巍科子亦如。从仕为民辞荐牍，移忠有后竟悬车。一生冰蘗节愈厉，两度弦歌政可书。共拟泷碑表亲墓，讵知簪笏化犁锄。
先生富贵本无心，冰节从来照士林。三载调元名愈重，七章告老意何深。九重屡挽音形玉，一念难回归散金。此是吾邦真伟事，清风万古孰追寻。
公相胸中蕴识几，中和不假佩弦韦。人心未免自强弱，公论何尝无是非。岁到寒时知劲节，事当难处见圆机。便须再出扶宗社，未许从容恋翠微。
岭上朅来观白云，翔鸾奋鹤浮天英。斜开锦绣春树满，溶溶半露遥山青。忽然变现成苍狗，万里长风霍无有。海龙塞气不敢吹，日照虚空无老时。
岭上朅来弄明月，千里银光寒不缺。虾𢋙魍魉走死尽，直数秋毫上金阙。心如此月月如心，嗒然独据无弦琴。腾腾转空白日昼，诗带流星过南斗。
自是孤芳集大成，红红白白漫争名。天边差有雪堪亚，世上更无花敢清。笔到花光空幻相，句如和靖蔼遗声。一枝勾引窗前月，冷淡相看太古情。
日淡风轻养物华，老天将此付诗家。人情巧似营巢燕，春意忙于赴壑蛇。寂寞兰亭空有感，凄凉金谷竟谁夸。绝怜狂甚樊川杜，枉杀吟情豆蔻花。
东家屋树与云齐，夜夜有乌来上栖。明月照树栖乌啼，愁杀窗中战士妻。官家遣夫戍辽西，三年不归守空闺。乌啼不止妇增泣，泪痕如雨衣裳湿。
苕溪发源自天目，一谿东之漾寒渌。岸山续续相照映，原田每每资渗漉。祗看后浪催前浪，当悟新人换旧人。来往舟航谩如识，到头若个曾知津。
走马官奴金缕衣，食人膏血如瓠肥。田夫力耕犹饿死，尔曹醉饱忘年饥。天视生民同一子，胡为不平乃如此。人众胜天且勿惊，天若定时天自平。
青山映溪三十里，水中白石何齿齿。是非不入溪翁耳，生涯祇在清溪里。终日矶头坐碧藟，钓丝入潭鱼唯唯。溪光似镜山如黛，不是溪翁不知爱。
高僧诵经经出泉，泉灵不许蛟龙眠。湛湛长开古明镜，泠泠暗泻朱丝弦。曾说煮茶甘入齿，为是心源功德水。渊然千古无是非，遮莫放人来洗耳。
宴山山里白头翁，室空亦复无山童。往来山月几圆缺，入山未聋今已聋。柴门反关不容叫，翁欲养蒙仍养浩。莫嫌翁苦恋山中，良恐出山为小草。
上人家在庐山阴，木皮作衣云作心。独携铁锡来参寻，禅中悟得唐人吟。秋高忽忆归山住，旧结茅茨连古树。他年我欲寻君去，祇恐云深不知处。
七十七岁潜山翁，见闻已尽如盲聋。祇在山边水边住，了得人空我亦空。铁心石肠安晚节，未输金口而木舌。此真难与时人说，明知独有高空月。
吴客来游古越都，缅怀前事更踟蹰。高峰篆刻空秦望，遗庙丹青尚禹谟。佛屋几迁王令宅，官租半入贺家湖。日斜欲返烟城去，柳下春船不受呼。
何事相寻向此游，入城不似出城幽。山于屋外参差见，水到门前款曲流。树腹半空栖伏翼，竹梢初动蔓牵牛。分明记得前回过，斜月疏钟到客舟。
为知不是功名骨，换著方袍入翠微。身事半生贫里过，家园千里梦中归。寻诗野寺云黏屐，采药名山露湿衣。似此疏狂争怪得，从来野鹤自难鞿。
此水昔年人不见，梵僧来说始知名。飞扬半杂烟岚气，断续全同风雨声。四壁倚空疑鬼凿，一峰当面自天成。虽然未作山中住，曾到山中梦亦清。
绕屋桑麻槿作篱，当门一树白蔷薇。老翁请唤牛医至，穉子鞭拦鸭阵归。赛愿酒丰同饮福，输官绢足各裁衣。年年十月农功毕，还向谿头整钓矶。
千里辞家比塞鸿，飘飘不定又还东。波平𫏐喜扁舟稳，天阔回瞻故垒空。别墅烟昏归晚牧，长江雨歇挂晴虹。前程行止谁能计，已悟浮生似梦中。
偶泛扁舟向海埏，初非有意访神仙。蓬莱方丈不可问，汉武秦皇空复然。水上楼台皆蜃气，石间膏馥是龙涎。麻姑曾共方平说，行复扬尘变土田。
萍踪人泛清苕去，水宿风餐几度经。结网灯沈渔浦雾，待艐船泊酒家亭。树头栖鹭疑残雪，草上流萤似乱星。夜后梦回寒月上，棹歌声里弁山青。
又过防风旧国西，客怀烟景两凄凄。青山环绕疑无路，白水分流尽入溪。竹外野祠荒甃缺，柳边渔户草庐低。萍蓬漂转成何事，不及林猿有定栖。
惆怅当年死属镂，到头忠义竟何如。眼悬城郭空怀旧，魂寄江涛尚贾余。向使君王从谏诤，未应宫阙便丘墟。唯应教得鸱夷子，万里扁舟计不疏。
了无一事可相拘，布袜青鞋信所如。乱石荒苔樵子径，竹篱茅舍隠人居。山林真乐须还我，朝市闲名不问渠。颇谓行窝安乐法，远胜叔夜养生书。
酣红腻绿三千顷，总是波神变化成。出自淤泥元不染，开于玉井旧知名。暑天胜似凉天好，叶气过于花气清。何事濂溪偏爱此，为他枝蔓不曾生。
莫知小朵飞来日，慧理曾经指异踪。香润尽多西竺石，孤高亦有晋朝松。断无一干栖凡鸟，别有深泓卧老龙。绝顶世人游不到，瑶丛清丽似芙蓉。
万里江山几废兴，览图真合拊吾膺。三王二帝皆难问，两汉六朝何所称。此日中原全拱北，异时深谷或为陵。看来今古皆如梦，梦境虚无岂足凭。
新婚便别比秋胡，何似当年莫嫁夫。身在朔方征戍久，雁来南国信音无。空闺寂寂寒宵永，荒路悠悠远梦孤。闻道仙家能缩地，痴心要觅长房符。
为爱幽亭枕碧流，乘闲于此对沙鸥。荷倾宿雨明珠碎，蒲飐轻风翠带柔。列岫周遭疑雉堞，断霞零落似汀洲。无人相与言清事，落日鸣蝉满树愁。
一年吟抱寄京华，几度相逢说永嘉。梦入西山寻枸杞，约归东阁看梅花。风霜摧拉知何事，雨露生成自有涯。应笑屈平终不返，空留遗恨在长沙。
老慵祇合在鸡群，变化那能慕海鹍。壮岁亲朋多死别，穷途造化与生存。欲寻衣食愁无路，却被妻孥怨少恩。健笔期君今落第，相赒未得剩空论。
晚来闲步阅秋光，田上人家尽涤场。远浦寒波浮雁鹜，荒山落日下牛羊。客鬓已非当日黑，菊花空似去年黄。因听翁媪言音异，又复令人忆故乡。
路入深原三四里，林藏鸡犬十余家。村篱疏密齐栽枳，山崦高低尽种畬。石罅春风生野笋，洞中流水出残花。爱同樵客言幽事，不觉归途暮景斜。
客里还惊节序还，倚阑搔首独凄然。垂开柳眼如相看，落尽梅花又可怜。幻境自知如梦螘，离情几欲托啼鹃。数声忽听乌檐角，款曲吹残谷口烟。
不解驱驰巧作谋，偃然守拙卧林丘。方忻嫩绿成槐夏，又爱轻寒作麦秋。龙宅清深唯独往，鶑声款曲似相留。僧言瀑布岩尤好，明日须当到上头。
又看景定新颁历，百岁还惊五十过。忆昔壮怀多旷远，只今衰鬓已蹉跎。飘零世路饶荆棘，展转归心念薜萝。春草夕阳江上去，不堪回首一长歌。
不求富贵不嫌贫，天地悠悠任此身。飞步任教趋要路，好怀到底属闲人。自归白屋交游远，认得青山面目真。平地退藏知是宝，太行从古有摧轮。
春去无缘得暂留，意行晓到古原头。落花随水如多怨，老柳因风不奈愁。鹃声作意归何许，蝶梦无凭觉即休。林叟相逢俱一笑，都缘彼此是同流。
始听邻屋响秋砧，独住闲房春又深。遍地繁花非故色，一窗凉叶是新阴。仓庚谩得东君意，杜宇偏伤远客心。节物相催身易老，临风时复动悲吟。
五年懒踏上京尘，真是乾坤散诞身。正向山中闲卧雪，忽闻户外报迎春。且倾竹叶屠苏酒，休画桃符郁垒神。底事诗筒来往密，结交多是苦吟人。
岁月骎骎苦易过，凝霜还见委庭莎。从来桑下不三宿，此去榆光尚几何。旧社久荒谁复记，远公难觅恨空多。诸贤赖有刘雷在，时寄新诗到薜萝。
沙谿谿上看梅夕，苔径荒凉月晕黄。何事重寻老吟伴，为难同入少年场。和风澹澹行花坞，春水溶溶满柳塘。尚欲重听送神曲，祇愁明月雨淋浪。
禅心直以山为体，不与终南捷径同。吟久白云生曲槛，定回明月在前峰。子牙钓石临溪古，博望槎源与汉通。自有山灵回俗驾，几人于此得相逢。
老去居山乐最真，盘蔬日日富前陈。爱尝苦笋疏甜笋，似进忠臣远佞臣。饭为韵清常倍食，酒因味爽或添巡。美芹之意全相似，颇谓堪将献紫宸。
踏遍诸方倦说禅，偶逢佳处结良缘。祖师圣解何须举，衲子家风要别传。云外壶中如聚墨，望中沧海欲浮天。如今觌面相呈了，啼鸟落花俱寂然。
白水青山不碍禅，登高临远意翛然。老梅卧雪香逾远，瘦柏凌霜骨更坚。四海交游多契阔，一生陶写赖诗篇。人间万事俱抛弃，自此闲居又几年。
与君相见各华颠，握手松间感变迁。能记灵山同听日，不疑绛县老人年。难寻旧梦悲蝴蝶，替说新愁赖杜鹃。无奈匆匆又还别，有诗须寄武康船。
借得空房住十春，野麋山鹿日相新。宁嫌老景犹为客，却喜闲身不属人。于转物时观世界，向无心处得天真。深居谢绝曾非傲，朽钝形骸畏屈伸。
无情日月互相磨，万古悠悠一逝波。六十四年成事少，八千余卷费功多。山林有志知难变，毁誉无根听自讹。近问野人安稳法，教予祇学采樵歌。
云林佳处辄迟留，不觉骎骎白尽头。率野唯闻多虎兕，到门那得有羊裘。老身真个如山静，往事从教逐水流。富贵功名是何物，才堪休处便须休。
心绝驰竞如安流，身逃系属同虚舟。无车每每跨黄犊，有暇时时盟白鸥。随分嬉游随分乐，可曾计较可曾愁。老吟亦不记声律，乱写孟郊沙井头。
一生踪迹任浮沉，两鬓何为雪易侵。不可破除唯道义，最难凭托是人心。清溪路口闲云合，白版门前落叶深。老子衰年懒酬应，若非同伴莫相寻。
鸟路欹倾不可登，攀缘直上最高层。阴崖老树春无叶，古窦寒泉夏作冰。斜抱江流萦翠带，乱山分脉走瓜藤。云根细纪当年事，太守曾来访隠僧。
客中颇觉身无事，徐步西村引兴长。茅舍竹篱分向背，麦畦麻棱间青黄。少妇乘时方煮茧，老翁择日又移秧。农家满眼皆生意，应是无心出此乡。
身寄孤猿野鹤乡，迩来真与世相忘。东南地阙多流水，西北山高少夕阳。根有茯苓松色异，土生兰茝藓苔香。细将万事都思遍，唯有闲居味最长。
肯道山居太寂寥，不妨随分自逍遥。尽空眼界终无翳，为厌声尘亦去瓢。菊老尚能存正色，松孤还自有高标。道人乐地唯如此，说与同流意更消。
老人无复趁春场，见说春归亦送将。唯恐再来吾不见，偏于此别意难忘。花枝卧雨红颜尽，草蔓梳风绿发长。作计欲留留不住，聊歌一曲当离觞。
临水登山送此生，禽猿个个尽忘情。破除妄念唯空寂，藏蓄危机是利名。老子乐时谁不笑，众人重处我能轻。有时信口长歌发，好似东阳独自精。
菶菶萋萋绿渐滋，昔人辞意足堪推。由来南浦伤离日，不似西堂得句时。行旅独看空感慨，池塘关梦自神奇。吾虽万事皆慵懒，春草生时亦有诗。
世味从前已备尝，重罹世难转凄伤。肯希逸骥能千里，最善灵龟解六藏。览胜每寻清伴侣，观山别是好心肠。年逾七十唯求死，便不埋时也不妨。
恶圆难与俗浮沉，野处穷居岁月深。青嶂于予偏有分，白云嫌道太无心。人间富贵皆尘物，世外风泉是好音。老去翛然竟何事，若非入静即闲吟。
吟车曾到社桥来，不见山人乞食回。荒沼秋深莲已谢，寒林冬近菊初开。句引渊明无酒盏，观迎元度但茶杯。寻盟却喜梅花发，日日论诗坐碧苔。
石室闲眠过午钟，看来唯我最疏慵。生憎俗客妨幽趣，不与樵夫说定踪。麋下磵阴时引子，鹤归林表只依松。人生未解休心去，多向尘区叹不逢。
野寺居来岁月长，幽深真是隠人乡。怪枝结顶青松古，巨石分流碧涧长。拈弄诗章非俗事，断除禅病得良方。因悲窃国亡身者，枉作尘劳梦一场。
逆贾猖狂秉国钧，民彝帝业总成尘。虔刘几似刀兵劫，全活幸蒙天地仁。众醉有谁知甲子，独醒还自记庚申。鼎湖龙驭重回首，应悔当年错用人。
竹杖芒鞋晚步迟，为贪山水有清晖。栖鸦已带残阳去，牧竖遥穿薄霭归。可保禅身终放浪，从教尘世各脂韦。闲中自有无穷乐，敢道麻衣胜锦衣。
因悟维颠匪一绳，遂无心续祖师灯。祇图尘世难窥影，远入深峰不记层。土木形骸从朽腐，冰霜志节自坚凝。非吾同伴如相觅，牢闭蓬门定不譍。
天地之间有此身，此身岂肯惹风尘。竹篱茅舍居来稳，纸帐蒲团趣更真。行己作成山水癖，到头不是利名人。使予生遇陶唐世，当与许由巢父伦。
老身到此合称翁，双足蹒跚两耳聋。聊托迂疏居世表，幸无名字到官中。生期槁木寒灰尽，性与孤猿野鹤同。去岁有锥无地卓，今年锥地并皆空。
山势逶迤九锁分，洞天终自异人群。君王在昔曾游幸，故老犹今述见闻。瀑溅鹤衣明似雪，气蒸龙穴暗成云。梦回髣髴鸣笙磬，定有游仙拜老君。
出游归隠两无心，非慕沃洲支道林。啖柏自然闲土锉，制荷曾不费金针。悠悠往事空尘梦，冉冉余生任陆沉。颇谓天闲千里马，难胜寥廓九皋禽。
云壑居来岁月长，千株松下一间房。扫空心地苕花帚，熏彻根尘柏子香。施法定应拈麈柄，接人曾不下禅床。生缘已自都忘了，唯道西归有故乡。
禅翁八十鬓如霜，冷坐云边旧竹房。唯放此身长懒散，更无余事可思量。飞流激石泉珠迸，斜照入林松影长。即景成诗疑未稳，更寻樵父为平章。
信敬谦勤德更纯，江湖风谊最相亲。曾知九要三玄髓，岂混重泉一窖尘。此日伤心亡我友，异时再面是他人。山中弟子怀师德，各翦生绡暗写真。
西风吹鬓鬓成霜，变异无端那有常。交友后先同昨梦，老人八十尚他乡。书空雁字行疏密，泣砌虫吟韵短长。尽是客中秋意绪，谁能对此不凄凉。
归来岩下养衰形，日日眠云听瀑声。但爱一闲堪佚老，翻思万卷是劳生。人嫌草座麻衣陋，自守芝翁木客盟。没齿如斯吾事足，更无他事可关情。
自爱予生爱性真，真存浑不管渠嗔。从来有水有山处，著得无名无利人。腾踏岂须夸驵骏，幽潜端可养精神。尽向云边寻隠迹，谁知云是老夫身。
人寿百年三万日，有谁曾满百年来。腾腾任运聊堪乐，汩汩劳生尽可哀。富贵惟增身外累，酕醄当覆掌中杯。到头一等皆归死，未死须教笑口开。
老子深栖趣已成，尘鞿何计可相萦。寒泉一道知来脉，灵木多年产寄生。云外暗藏龙虎穴，风中清度鹤猿声。过从等是无心侣，同吃山厨芋颗羹。
柴门虽设不曾关，时有忘机客往还。风送钓舟来北渚，雨催樵子下西山。生前富贵何劳美，身后声名亦是闲。万虑消除心自在，从教人道我疏顽。
常于静处著闲身，别是清虚冷淡人。禅里断除千种法，吟中消受一生贫。声名岂必存编简，林壑从来有隠沦。云月溪山无限景，对余一一意皆真。
万山深处绝諠哗，野鹤孤猿共此家。莫使游尘污泉石，有妨闲客卧烟霞。寒衣绿芰千层叶，饥食青松数树花。无可破除无可羡，清贫却是好生涯。
身闲日日日高眠，疏牖开于叠嶂边。巨竹拂云知地力，细泉鸣玉自天然。墙头卢橘金丸重，篱角杨梅火齐圆。只与禽猿同此乐，莫教马迹到门前。
身闲更喜交游绝，三径寥寥草树荒。但觉空门无住着，不知尘世有炎凉。吟残海月生松壁，定起山云满石床。何缘饥渴犹相累，拟觅幽人断谷方。
闻道幽栖野思饶，径无尘迹草萧萧。长松架壑因为屋，老榉横溪便作桥。煮石未须闲水碓，漱流何必弃风瓢。吾生更爱深居乐，定拟相从不待招。
清修二师持远徒，麻衣草座深山居。心如莲花不着水，身似孤云行太虚。记得茅堂明月夕，同汲寒泉煮白石。多年不见拟相寻，秋风落叶迷行迹。
四海寥寥孰可宗，唯知谿上有谿翁。乾坤尽入文心里，今古同归醉眼中。梅子熟时明祖意，竹君多处振清风。野人祇是空相忆，浙水闽山信不通。
人言石田无所用，我道此田好畦垄。灵根至竟不曾枯，遍与人间作诗种。田翁去作王门客，山翁复有居山癖。两翁无奈路头分，朝朝莫莫空相忆。
左右江湖仙圣宅，龙飞凤舞帝王家。楼台高下随山势，渤澥微茫涌日华。渔浦风和翻柳影，官河春尽落桐花。钱唐佳丽今无比，回首中原望眼赊。
山水知名旧永嘉，谢池千古湛清华。四郊风土宜柑树，百里官河尽藕花。鸦鹭共栖江面石，渔商分泊渡头沙。他年若向中川住，管定清游少在家。
世独休分渭与泾，鸿飞祇合自冥冥。也知鬓发变霜雪，终爱山光来户庭。蟆傍花阴窥蛱蝶，蜾归筠管祝螟蛉。从今万事都抛弃，尽读香山一藏经。
常于静处著闲身，别是清虚冷澹人。禅里断除千种法，吟中消受一生贫。声名岂必存编简，林壑从来有隠沦。云月溪山无限景，对余一一意皆真。
试问青松若个栽，僧门祇向树边开。月明定有仙人过，露滴频闻野鹤回。千岁老根成虎魄，几寻枯干裹莓苔。住来自得清虚味，不管流光白发催。
摇落江天欲尽秋，远鸿高送一行愁。音书寂绝秦云外，身世蹉跎楚水头。年貌暗随黄叶去，时情深付碧波流。风凄日冷湖光晚，驻目寒空独倚楼。
瓜桥路入屠山寺，山势蜿蜒似卧龙。长者布金传几世，应真垂迹在前峰。连筒架壑寒泉洁，高阁凌空莫霭重。八十老僧偏念古，向余慷慨说孙钟。
此去金华水作程，扁舟定是过严陵。高山蔽日寒多雾，浅濑通潮夜不冰。汉代丝风应自咏，故乡三洞与谁登。拟从别后题书寄，又怕征鸿未可冯。
白云深处是仙乡，石涧飞流瀑布长。天插一泉声漱玉，地高六月夜凝霜。烟霞极目浮孤屿，萝薜牵衣出上方。明发阴晴谁借问，虚名终愧梦黄粱。
化工何事起炎凉，偏使山中泉作汤。地气爞爞烧石乳，水香郁郁喷硫磺。暄波常涌无冬夏，热溜长澌历雪霜。闻道骊山有温谷，岂惟神女为秦皇。
有个灵泉在翠微，我来问讯水方肥。盈虚嘿顺阴阳气，消长先知天地机。金井祥开波有縠，银床冷迫石生衣。浮名不值一杯水，满酌罂瓶拂袖归。
信庵年生七十二，经过庚子乙亥春。自权自力承家业，荣辱无惊乐太真。吾归去，别乡亲，平生朴直坦夷人。今朝倚杖逍遥处，风月无边碧草新。
倚云绝𪩘极跻攀，力倦何能跨鹤还。回首乘鸾千尺上，举头踞虎万寻间。石坛胜地留仙住，玉府浮云伴客闲。秀水名山观不尽，放吟骚客兴何悭。
为候君诗十日留，无诗何以别交游。自缘白雪难于和，莫把明珠暗处投。往施固惭三不报，此鸣傥许两相酬。今番但挈空囊去，湘水湘山段段愁。
今日有心还有累，当来无窄亦无宽。难将世事眉双皱，尽付尘缘指一弹。烦恼不从生处有，应酬都向梦中看。不知向去宽多少，万里秋空孤月寒。
秀出云霄一丈探，诸峰高下护晴岚。丹成兔臼香生杵，影见龙津月在潭。洞暖有花因七七，云深无语住三三。粥鱼敲动山林兴，合傍浮丘去结庵。
住在山塘深更深，门前落叶与阶平。高人听鹤来相过，野老因樵熟识名。一水欲流山影去，断云时伴烧痕生。翛然独步莲峰夕，十里松风秋月明。
一椽自著此山幽，芦苇萧萧绕屋头。野老屡来询姓字，社人相约赛春秋。寒山此去无飞燕，白水初传有远鸥。病起偶然成独往，冷烟斜照使人愁。
长天漠漠升虬龙，龙光鳞鳞涵紫空。黑云忽起瀛海上，白日不照寒郊蓬。九野茫茫路如织，我自路绝非途穷。缓商同宫琴再抚，四顾欲驾班麟风。
凤凰一翥千里论，营营燕蝠争朝昏。黄河波清纵可待，失计已落千年浑。蹇予生居百代后，上究笙典穷珠坟。绿图丹书竟杳寞，嗷嗷宋玉徒招魂。
明时射策难为合，尘世求名本是浮。整顿书签还夜课，增添酒瓮与寒谋。羞逢山友长低面，悔把渔竿不到头。尽日小楼凝远望，白云黄菊十分秋。
昨丙辰年相魏公，当时克敌首归功。何如手补西天漏，仍更神驱塞北空。一隙暇时关国祚，十分重任赖忠臣。天生贤佐兴王业，正看周诗六月中。
兼善工夫自古难，有谁志学合伊颜。儒先拈得四书出，名相措诸万事闲。功向时危尤易见，道于世运实相关。鲁论一半犹收效，寿国应须安似山。
昨陪骏马骤芳尘，怪得梅花喜色新。恰则祝尧开瑞节，居然生甫已今辰。冰壶缓度壶天日，翠玉交辉玉树人。天下至荣公占尽，彩衣皂盖更青春。
佩玉徐行胜急驰，悠然滋味独深知。地当韩愈分符处，人羡买臣怀绶时。已出六奇陪授钺，更藏一着要观棋。经纶毕竟还精密，大任非公更属谁。
镐燕云开纪诞辰，括山人即华封人。圣明天子千秋节，帖泰时年半月春。龙左角占农事好，殿西头喜捷书频。小臣有录如金鉴，愿献吾君德日新。
此去京师一握天，太平官府似神仙。九重明圣无疆寿，千里封圻大有年。政已和平春缓缓，民无愁叹鼓渊渊。三呼三祝情何已，稽首君恩雨露边。
道学相承祖子孙，诸儒谁得似渊源。铜川而上谁家世，程氏之门止弟昆。后世定知尊所学，当时未尽用其言。四书功用弥天地，惜不推行半鲁论。
识见先几炳蔡蓍，艰难国事虑阽危。龟山如用救得半，君实未亡犹可为。人渺江涛已如此，公骑箕尾欲何之。门生老病丹心折，𥩟立空山有所思。
厌逐京华辇路尘，归来杰阁敞虚明。斜阳两岸暮山紫，明月一天秋水横。芳草尽头黄犊乐，芦花深处白鸥声。是中不仗诗模写，一片丹青可得成。
几载辛勤有此堂，芝峰直面丽谯傍。千章山木朝烟合，百尺楼阴夜月凉。物我本于仁上一，居诸偏向静中长。衰年烛武知何用，空有忧时两鬓霜。
手揖双峰俯霁虹，近窥乔木欲相雄。一溪流水一溪月，八面疏櫺八面风。取用自然无尽藏，高寒如在太虚空。落成恰值三秋半，敢请吹开白兔宫。
莫道功名负见山，老天须向定中看。但教有子能登第，远胜先生自得官。秋日几人夸鹗荐，春风容我共鹏抟。卜邻自有东君约，一笑樽前万虑宽。
晚望荒城重感嗟，十年行客倦思家。渚田稻薄无来雁，庭树枝寒少宿鸦。书为在官长废读，酒因多病久停赊。何时日暖寻初约，同探疏梅几着花。
身世漂流付等闲，向来感慨鬓毛斑。唤船载梦西兴渡，借屋盛书北固山。开到黄花风渐锐，照残清野月频弯。江流送我东来了，何日潮头送我还。
耿耿虚堂一榻秋，人间高枕几王侯。乱云未放晓山出，片月不随溪水流。检校一身唯有懒，平章千古得无愁。湘波见说清人骨，恨不移家阿那州。
君贫卖术我卖文，君贫似我贫一分。君挟天盘走湖海，我携破砚登青云。两穷相值君莫笑，卖文有时饥可疗。天边一点少微星，会与太阳来合照。
有丝不绣平原君，有金不铸钟子期。此心抱独无人会，百年只有青天知。青天冥冥不可诘，举头当中有皦日。从来天日不可欺，何用区区守暗室。
但是南枝尽向阳，凝寒未许暗传香。水边疏影空浮月，岭外孤根浅带霜。北帝无因全漏泄，东君何事巧遮藏。好将羯鼓花前报，莫待狂风破麝囊。
榻前一疏犯龙颜，身在危疑进退间。自是直言难见售，却于大义颇相关。孤忠力为朝廷计，众望公归台省班。毕竟名高人所忌，且移别眼看青山。
聘币凡三到水涯，东都莫是欠人才。当时若使无新室，此地安知有钓台。鱼水相忘身外乐，羊裘曾卧禁中来。桐江一派清如昨，千古高风挽不回。
卧听芭蕉卷雨声，熟梅天气半阴晴。几年不作云山梦，特地来寻泉石盟。竹杖芒鞋方得意，桃笙葵扇又关情。清和时节如寒食，昨日街头人卖饧。
夕阳漏影射疏林，三两人家桑柘阴。鹘过桚开归鸟路，钟敲撞碎野猿心。常因境胜甘忘食，不为家贫辄废吟。说与门前樵牧者，日间过此可相寻。
人言责备过春秋，笑出修门肯怨尤。去国早知如许急，劝君何事莫来休。是非不信无公论，胜负常关第一筹。史笔未青先结局，天刑人祸免推求。
累疏笺天乞挂冠，此时便合整归鞍。玉音不许难轻去，局面那知竟未安。但得中朝常有道，何妨右史左迁官。此行不被梅花累，把作寻常物外看。
去国翩翩又许时，爱君何日不攒眉。二贤出处分明甚，四谏声名今似之。朝奏一封排佞疏，暮收千首饯行诗。山林若问朝廷事，宝剑年来正倒持。
豸冠风采动簪绅，天子如何不得臣。去后赤心常体国，从前冷语颇冰人。好官尽属时贤做，近事看来局面新。轮辙深依梅竹下，一僮一鹤伴吟身。
转盼重阳在眼前，客中岁月浪推迁。云飞千里家何处，雁过一声秋满天。节近最关萱草梦，囊空犹欠菊花钱。瞑心九日山头路，虽不登高亦惘然。
剩得吟身漫浪游，机心犹在莫盟鸥。一枰碁里乾坤大，九节筇边岁月流。涉世间关如履险，忧时感慨似悲秋。但营二顷闲田地，却笑区区万户侯。
别去京华又一霜，怀人心事暮云长。高楼不见青山面，明月偏来照屋梁。湖海最深难久驻，乾坤许大任行藏。书生空抱忧时愤，何日与君同较量。
别来不作故人书，堪笑痴翁懒有余。世路每于平处险，交情多是密中疏。梅花至老香犹在，竹节虽高心本虚。门对青山无一事，便教草长不须锄。
曾坐当年阮籍途，功成何敢叹桑榆。嚼来世味十分淡，吟得诗肠一半枯。向日有书干北阙，只今无梦到西湖。访君欲话前头事，怕被秋风吹病躯。
标格因诗总不群，眼前余子漫纷纷。江头社里新知己，文字行间旧识君。心事正须豪杰道，吟声莫遣鬼神闻。岁寒消得梅花伴，肯共扁舟载白云。
雁飞不到瘴江边，别去而今又一年。放下客愁非为酒，擡高诗价莫论钱。从来富贵皆尤物，休把行藏问老天。世味料君如嚼蜡，白云堆里且安眠。
笑俯修栏一欠伸，年来踪迹尚埃尘。几曾只字商量酒，强把篇诗料理春。风雨无情鶑口噤，江山有恨柳眉颦。不知桃李成阴未，我欲行吟避醉人。
懒踏门前没马尘，适安亭上坐吟身。殷勤风月一樽酒，斟酌湖山十里春。柳叶未舒先妩媚，梅花虽老更精神。白鸥似会冥搜意，来往忘机欲傍人。
醉倚危栏望海鲸，乍看潮落又潮生。眼中世界粟来大，身外乾坤叶样轻。鸥鹭行藏无俗迹，鱼龙变化讵虚声。冥搜误入蛮烟去，祇恐梅花句未清。
绿玉樽前笑语嬉，青灯影里坐弹碁。交情又属后来者，乐事何如初见时。山寺论文辞太苦，海楼握手句尤奇。岁寒不见梅花面，辜负暗香疏影诗。
分阃南来征弗庭，荐贤须到李阳冰。不从沙漠去投笔，便向云山学负苓。铃阁祇今增玺绶，路车何日饰钩膺。匣中古剑牢收拾，下取须防有六丁。
子入天台我入闽，归来又见六番春。雁书乏便通安道，鹤颈长延望叔伦。吃药未逢医国手，听琴谁见赏音人。年来屡作江湖梦，细嚼君诗当问津。
自分男儿未着鞭，龙驹伏枥更多年。张仪舌在堪谋国，阮籍途穷只问天。弹铗空歌云梦句，焚香静读楚骚篇。吟魂常绕江湖上，莫道闽中无杜鹃。
擿奸方喜俗无哗，一札飞来墨敕斜。职业已升金掌贵，吏民空拥彩旗遮。绛车趣召二千石，舆颂欢传十万家。桃李竞随春脚去，仅留遗爱在桐花。
中和报政二年间，五马朝天不可攀。南国愿留申伯住，东山催起谢公还。银钩铁画辉棠荫，玉鉴冰壶照笋斑。名在御屏推课最，前途重见玺书颁。
晚趁归舟醉复醒，一湖烟水淡冥冥。自怜吟鬓新添白，强学游人去踏青。足迹未经龙井寺，梦魂常绕冷泉亭。何时携手同登览，花满乌纱酒满缾。
此举朝廷系重轻，先生直以去为荣。但令天下无邪党，不愿吾曹有令名。模楷昔曾宗李氏，搢绅今尽说阳城。是非公论从来定，少待前头风浪平。
一日怀人三阅秋，白鸥飞去水悠悠。江山磨尽古今事，风雨送来天地愁。蜗喜自沿商隠壁，燕归错认仲宣楼。笛声只在栏干曲，须向西邻高处求。
胸怀拍拍贮阳秋，万里江山思远悠。自笑半生行酒禁，可能一日免诗愁。图书围里谁分榻，风雨中间独倚楼。除却知心吾与汝，吟边何事冀旁求。
移文火急报花神，好趁阳和去问津。未转头间犹是腊，一弹指顷便为春。梅先得志求专宠，柳亦趋时愿效颦。造化但随人事改，几回妆点几回新。
高阁凌云四望赊，剑城横案俯千家。乘风列子留行馆，飞舄王乔有别衙。天女下游箫引凤，仙人来宴枣如瓜。溪山胜绝非尘世，帆过真疑海上槎。
水拍平堤欲蘸天，濯缨人在小桥边。古今尘世知多少，沧海桑田几变迁。驼𪩘勋名无竹写，孤山衣钵有梅传。谁能撰取西湖传，持到玉皇香案前。
老天动是一年晴，怪底游人不出城。湖上几时无好况，堤边近日少吟声。草深盍放牛羊牧，水涸难寻鸥鹭盟。但得孤山梅不死，其他风物弗关情。
数点寒鸦过别村，晚来秋色眼中分。木从阙处留残照，山欲昏时杂乱云。两岸草深虫语话，一汀沙白鸟耕耘。林间僧舍知何处，回首钟声远近闻。
几度徘徊对暮天，怀人珍重寄诗篇。古今上下几千首，天地中间八九椽。唤醒吟魂归浊酒，移将杰句上华颠。南来诸老凋零尽，回首斜阳倍黯然。
焚香清坐话襟期，绝胜孤篷共载时。晓雨旋添山蕨菜，春风又上海棠枝。蝶随痴梦飞丹阙，鶑带吟声绕墨池。小待阴晴何日定，不成学圃事樊迟。
湖海相逢一笑嬉，纳交如此岂男儿。论心尽道同兰臭，临事无闻伐木诗。管鲍虽贫犹忍弃，左羊至死更相知。岁寒不负松筠约，除却梅花耐久谁。
梅尚花时便作霖，儿童造化本无心。保身独鹤归华表，噤口群鸦集禁林。物态尽随时改变，天公不管世晴阴。绝怜西北风寒地，万骑屯中雪正深。
百花如锦柳如烟，妆点西湖二月天。便道过从来四圣，扁舟旖旎访三贤。钱塘门外苏堤上，丰乐楼前芝寺边。个里万般俱索价，惟余风月不论钱。
别驾元来是重臣，穷通不足累其身。直言悟主成遗恨，劲节如公能几人。泉泻冢堂垂鹤泪，苔封碑石剥龙鳞。至今绘像丹青手，难写灵台一点真。
吟边阘茸过年余，万斛尘襟未扫除。守岁有人献椒颂，辟邪无术诿桃符。屠苏不饮防心醉，春帖慵裁欠句书。说与江湖诸老大，浮生消得几桑榆。
近事山中总不知，心清常是太平时。勿于贫后方求药，才得闲来便赋诗。千里白云劳梦想，一天明月负襟期。有书堪读梅堪看，绝倒人间富贵痴。
贺客来迟休怪余，新篇准备暮春初。群儿得志诚逾望，一第于君非有余。喜脱平生场屋债，饱看太古圣贤书。由来天爵无穷乐，人爵虽荣百不如。
主人风度不尘埃，幻作东西两洞来。惟有桑田变陵谷，直从心地起楼台。水于曲处流觞出，山到尽头留屐回。倦客几时归去得，税园随分买花栽。
诸贤出处最关时，独有先生早见机。汉柜昔曾藏谏笔，吴江今可澣朝衣。剩留千古清名在，带得一身公论归。世事如碁吾懒著，敢将局面例言非。
贪看梅花短作程，吟鞭不动马蹄轻。村庄到处如知己，物色于人亦有情。去雁远连潮水落，乱山低与暮云平。倚栏无语闲商略，此景谁能画得成。
聚落成墟空白烟，乱鸦飞绕夕阳边。大江东去有遗恨，流水西来无渡船。青女魂游花委地，王孙肠断草连天。一樽欲酹故人酒，知是瑶池第几仙。
仕路无媒且折枝，官清不必计高卑。塞翁失马庸奚损，海客盟鸥盍见疑。世狭有材无用处，家贫择宦欲何之。蓝溪溪上风波少，自把梅花自赋诗。
炉亭镇上坐书痴，不似山居得自怡。倾竹叶杯延旧友，倚梅花树看新诗。嚼来此味清于水，语对乡情甘似饴。外此不须谈近事，相逢一笑且舒眉。
关关鸠妇亦收声，天意犹悭一日晴。槐绿尽供春昼梦，梅黄尚忆岁寒盟。海边书托文鳞便，户外诗来喜鹊鸣。千里宦情随处好，秋风何用记莼羹。
倚楼长笛两三声，云淡风轻弄晓晴。翰墨林中新体制，江湖社里旧宗盟。不堪瓮牖闻蝉噪，独喜梧冈听凤鸣。安得坡仙同把酒，山间玉糁可分羹。
醉将浓墨写乌丝，湖海相逢彼一时。洗竹仅留墙外笋，买花空拣担头枝。白鸥早已寒前约，青鸟谁知误后期。惆怅玉箫声已断，倚阑重省寄来诗。
半生几坐阮途穷，可是推敲得句工。所见豪雄惟子共，此音今古更谁同。西风有檄催行李，明月无情照酒筒。我去君留差左计，媒身岂在泛莲红。
湖滨别去五经秋，喜得闲居无悔尤。华藻不因焚砚弃，功名直待盖棺休。北山何假移文檄，西事犹堪借箸筹。四海茫茫才思竭，如君尚向古人求。
近闻怒发欲冲冠，便有骅骝懒驾鞍。入洛几年为计密，擎天八柱果谁安。力排魏阙扶公论，人谓膺门出好官。犹幸甘陵无部党，不然世事不堪看。
月挂墙头杨柳枝，繁灯烂漫玉琉璃。绮罗尽学宫妆样，歌舞休传外国词。满路竞看花灼灼，故京谁念黍离离。他年同侍传柑宴，记取楼前掷果时。
借得溪亭一解衣，忘机燕子去来飞。采桑女伴携篮过，罢钓儿郎荡桨归。嫩草正芳鹅鸭鬭，浅潮初落蟹鱼肥。开门坐对真山水，不信人间有是非。
溪亭镇日著吟身，不浣衣中一点尘。水比世间机巧者，山如前辈典刑人。唤回魂梦敲茶臼，费尽工夫整钓纶。时有野僧排闼至，炷香清坐话头新。
系缆堤边江水平，风来细细袭衣轻。淡烟几抹沙痕暗，新月一钩天际明。锦绣围中搜野趣，笙歌丛里和吟声。酒阑不尽迟留意，后约须寻李杜盟。
元日山堂罗俎豆，潜知木主亦悲辛。土瓜溪笋非乡物，脔肉村醪拟降神。尽日闲门无贺客，侵晨官道有行人。喜将弟妹同漂梗，彩服团栾寿老亲。
桃溪春水绿如苔，溪上红桃夹岸开。乳燕掠将芳草去，子鱼衔出落花来。田中黍稷随时艺，雨后桑麻绕舍栽。此日逢人休问语，生涯闻已半蒿莱。
图中想像晋桃源，问著桃源不敢言。只道乱来无境土，谁知静里有乾坤。年深莫辨烟霞迹，洞古犹粘苔藓痕。吟杖懒随刘阮去，漫寻春色到柴门。
一寸毛锥当小鉏，新篁移傍野人居。难栖天上鸣阳凤，且伴窗前剔蠹鱼。大节肯随风俯仰，数枝长带月扶疏。此君本是虚心物，那更形声总是虚。
赢得工夫卧看山，山中地步较来宽。苛留一段乾坤在，耐过几番风雨寒。吟思正浓频扫石，醉眸未豁且观澜。连鳌已落高人手，却是渔家欠巨竿。
踏破门前苔藓斑，寻曦不值只空还。行云过处青山湿，野水明边白鸟闲。扪虱有人谈古道，挥蝇无路透禅关。杖藜独背西风去，偶见苍官亦厚颜。
凤鸟才看刷羽仪，胡为遽报哲人萎。可怜如晦遄归日，不及唐朝既效时。善类固知难著脚，小人未可便扬眉。老天欲寿斯文脉，后死当为继绝思。
篇诗曾送耻斋行，岂料存亡隔此生。早控危衷敷鲠论，晚留遗爱在羊城。惜无金辂封同姓，空有玉棺归九京。箧笥旧藏君杂藁，令人一读一伤情。
路入天南更向西，春风匹马赴瓜期。折将官柳送行客，归及山梅结果时。池上凤凰身未到，滩头㶉𫛶事先知。徐君曾下陈蕃榻，况是林宗早见推。
九日山头两径深，不同出处却同心。唤回浮世梦中梦，来向先生吟处吟。别驾堂空遗影在，隠君亭破野藤侵。古今陈迹休深问，且把寒泉当酒斟。
杖策来寻塔庙仙，半程便到碧霄边。三千世界浮尘外，百二山河在眼前。谁把孤标长插地，只消一柱可擎天。夜阑籁静凭栏听，隠隠星河人扣舷。
元龙湖海分栖迟，懒把琴心累子期。不是三生曾有旧，如何一见便论诗。春行谷外鶑求友，月在吟边鹊绕枝。甚欲买舟寻隠处，悔将名姓与人知。
才听檐花点滴声，锦囊入手便欣情。啼干杜宇春言别，赋到牡丹诗改盟。洗涤愁肠凭酒遣，揄扬心事借琴鸣。诘朝紫翠栏边约，喜有溪毛可絮羹。
剪烛西窗听雨声，晓天又弄半阴晴。黄金坞里知无分，紫翠楼前忍负盟。君有砖花占日影，我惭瓦釜答雷鸣。今朝茹素无清供，喜得邻分玉版羹。
绿阴团里和吟声，幽事相关雨未晴。莫把越秦分异见，要知李杜是同盟。提壶沽酒墙头报，布谷催耕屋背鸣。满目云山犹好在，何时鸡黍荐藜羹。
春事都无十日留，何妨款段出城游。榴花不入诗人眼，柳絮偏供客子愁。枝上五禽言似诉，笼中二鼠去如流。斜风细雨湖山路，一片花飞人倚楼。
时艰急似救头燃，快趁春风著一鞭。人道轻车谙路熟，我疑重阃得君贤。狨衣便带杨花雪，鹤骨犹胜桂岭烟。兵画近来无可议，只消买静向南边。
一握乾坤尽在望，江山好处即家乡。古今万事云来去，身世百年亭短长。梦里有时曾化蝶，吟边得意亦亡羊。是非宠辱浑闲事，付与天公为较量。
局面新更着数宽，如何国手要投闲。逆知后日清流祸，厌作中朝时样官。兄弟真情求去易，君臣大义学来难。玉音不许违三月，此意应须反复看。
谁肯因贫卖宝刀，半生湖海分蹉跎。春回池草吟魂觉，月在梅花瘦影高。旅况又随年事长，交情偏耐岁寒多。项斯标格逢人说，读到新诗语更骚。
栗悍攻城大不仁，拔山力尽误终身。当初不学古兵法，到了翻成霸罪人。未造汉时知有汉，岂堪秦后又生秦。咄嗟气象今何在，千古空留土木神。
说着睢阳胆已倾，单师曾此控孤城。一身肯作偷生计，千古长留不死名。庙飨毋忘艰食日，庭松犹学战时声。祠前碑记无寻处，赖有唐书为发明。
新岭高，蓬岭高，两山前后争嶆峨。世途平处多风波，何如岭峤肩相摩。脚踏实地无偏颇，著身高处不为劳。新岭高，蓬岭高，勿令此地生蓬蒿。
曾将甲子问群生，来向人间说五行。眼底精神虽晦昧，胸中造化却分明。指推宝历八千数，时弄玉箫三四声。袖里百篇题品尽，何曾识得一公卿。
万树嫣红压锦城，此花宜雨又宜晴。睡中银烛层层照，醉后朱唇晕晕轻。携酒独来苏学士，逸诗笑杀杜先生。雪儿檀板休教唱，见说娇羞不耐惊。
因访诗宗特特来，子猷兴尽转船回。故园松竹元无恙，新本芝兰更欠栽。杰句多于贫后出，好怀长是醉时开。白云只在青山外，归去堂前学老莱。
解带临风卧看山，梦魂飞不到人间。云蒸空翠和衣湿，石漱泉声透骨寒。解语灵禽如有诉，倦飞野鹤自知还。吟诗尽道隠居好，能几人来肯弃官。
泉声一路和吟声，可是山云未放晴。倦客难攀千丈壁，游仙空负十年盟。草庐不信无龙卧，松径微闻有鹤鸣。此举羡君高着脚，山肴野䔩荐杯羹。
涉险何如过虎牢，白云堆里著身高。登临我欲招元亮，谈笑时能接李翺。人境下看犹粟粒，洞天西去有蟠桃。学仙恐是虚无说，且向峰头跨六鳌。
又是京华见上元，一番灯火夺春寒。花蛾巧剪禁风扑，彩燕新裁带月看。客里无家愁对酒，吟边索句夜凭栏。寄言云雨休相妒，天下人人欲纵观。
节物催人白发新，放怀不减少年春。叵罗酌酒犹堪醉，古锦为囊未是贫。清坐相看情不恶，淡交至久味方真。妓围笑指红楼去，寂寞穷吟胡楚宾。
万仞冈边去路长，道人采药试丹方。弈枰谁解争高着，仙乐时闻按大凉。日落塔头云气紫，雨余山脚藓痕苍。年深洞古无尘迹，惟有先皇御墨香。
天北天南独雁飞，别君动是隔年期。尺书久欠鲈乡便，寸步难邀马足驰。池草惊回春梦句，梅花开到岁寒枝。江湖诸老凋零尽，从此逢人懒说诗。
又领皋比走建安，青衿喜色上眉端。诗因老去难言别，毡到春来不觉寒。当日紫阳传授学，他年粉省校雠官。圣门岂必肯私淑，莫把规随一例看。
渔翁樵叟自行藏，裹饭过从乐未央。扑满自缘钱作祟，鸱夷聊以酒为乡。老来愿弃人间世，病去欲荒墙下桑。黄犊不嫌人日雨，村村苗长绿微茫。
残雪初消月正明，茅檐自雨竹窗晴。肩寒耸耸吟诗骨，肺渴泠泠醒酒羹。少有梅方成野趣，不多松亦作江声。高人合著山岩里，纵有穷愁彻底清。
野性最于鱼鹤亲，自知不是世间人。生成雪壑冰崖面，收得烟蓑雨笠身。杨柳春来青眼旧，山林老去白头新。毋多感慨令君瘦，独立斜阳一欠伸。
吾生身事信天缘，一死何须较后先。未怕时逢真太岁，或言寿过古稀年。穷余禄料齑百瓮，醉负生涯囊一钱。又见山林春意思，办随芳草落花眠。
绿绕西畴小作劳，溪村寒入旧绨袍。五穷政坐没梁斗，百舌不如无口匏。获稻条桑豳雅颂，纫兰餐菊楚离骚。客来更话唐虞上，盍且卑之毋甚高。
鹤骨崭崭疾未瘳，怯行山亦倦登楼。久知老去自当尔，自入春来雨不休。虚器甚惭居士𪨗，实封难觅醉乡侯。小迟须有佳晴日，待试山翁已健不。
幽溪几日不曾来，半是红香半绿苔。乐事每从忙里过，好花偏向雨中开。惯贫可使居无竹，高隠共忻山有莱。投老田庐今日倦，不才多病两悠哉。
高下云藏野老家，纵横水漱竹篱斜。勒将春去许多雨，流出山来都是花。白首风烟三径草，清时鼓吹一池蛙。身闲不耐闲双手，洗甑吹香夜作茶。
南冈北岭对窗扉，看尽朝岚与夕晖。社后未曾闻燕语，雨中谁不惜花飞。山醅约莫几日熟，沙笋轮囷一尺围。莫怨风光损桃李，荼䕷芍药又芳菲。
冲雨冲泥处处行，物情殊不可诗情。牡丹又是一年过，春事略无三日晴。先后笋争滕薛长，东西鸥背晋齐盟。山居寂寞谁堪共，杞叶菊苗俱可耕。
绿阴芳草鸟啼春，与客相携发兴新。半落杏花初过雨，微酸梅子已生仁。每寻诗去必迁坐，稳跨牛归不问津。筋力尚堪蓑笠在，莫欺老子发如银。
浄扫山房不似贫，旋炊野饭唤比邻。子规啼处一村雨，芍药开时三迳春。丘壑自成安乐国，渔樵尚有老成人。茅檐相对坐终日，只说桑麻语自真。
谁信东南有此山，几回蜡屐只空还。乾坤超出浮尘外，世界深藏粒粟间。鹤不归来华表在，犀从飞去紫云闲。扪萝直上凌霄塔，见说微垣手可攀。
住在壶中小有天，故山猿鹤作忘年。云归每失碁盘石，人去不生丹灶烟。肯信玉华空有洞，自贪黄粟便无仙。我来立尽斜阳暮，犹撚吟髭风月边。
崇冈峻岭欲凌霄，鸟道行边去路遥。客里恰逢三伏暑，程头方到九秋桥。不堪流水鸣呜咽，赖有诗篇慰寂寥。但得此身强健在，任渠皤鬓自萧萧。
十里湖光镜样平，银潢一带向东倾。寺从杨柳阴中出，僧在莲花会上行。佛地也容担板汉，梵音莫近采菱声。我来借榻醒尘梦，归去吟诗韵更清。
轻烟护日晓霞明，身在毫光岭上行。虎过新蹄看未了，犬逢旧客喜相迎。摘来山栗连蓬买，采得溪芹带叶羹。一字推敲犹未稳，奚奴知我有诗成。
冬深差喜病根除，药裹犹亲酒盏疏。门对好山纯种竹，园通活水可浇蔬。檐牙带湿霜晴后，帘额移阴日出初。时有邮筒递诗至，吟余便拟借牛车。
几年待漏趣朝班，乞得闲身返故山。公论尽归恩怨外，清谈不落是非间。屠龙肯信无高手，画虎虽成亦强颜。马革裹尸徒自壮，争如投老得生还。
出处难为卜筮谋，植鳍无复转岩求。清风不度麒麟阁，明月空沈鹦鹉洲。采石仅埋吟骨在，新亭犹带泪痕羞。书生慷慨谈时事，未必膺门肯见留。
避俗常关白板扉，北山泉石尚堪嬉。临流且赋观鱼乐，忧国何消捋虎危。自许丹心长恋阙，独怜万户未逢时。割鸡为黍寻常事，客至休言子为谁。
迩来笔砚亦相疏，野服焚香读异书。筑室不须临孔道，闭门只合造轻车。有梅花处犹堪酒，无竹人家不可居。涉世直消诫口过，是非荣辱不关渠。
诵读未多才思悭，数编遗丑落人间。洪音互杂蛙蝉奏，封事宜投虎豹关。杨震有知金忍受，相如未死璧终还。且须静守心斋坐，学取箪瓢陋巷颜。
累疏殷勤奏榻前，忧时急似救头然。功名常是中年立，忠孝当于晚节全。投祓归来泉石上，班荆坐向竹梅边。乌台无复诗公案，弄月嘲风亦偶然。
近学时妆越样新，空遗畎亩处忠臣。烛之武老未为老，刘伯龙贫可是贫。造物不应推若辈，江山亦合助诗人。挂冠神武当年事，明哲从来要保身。
宦海风波亦足惊，得闲聊尔慰平生。虽无塞上雪堪卧，幸有山中田可耕。一老拂衣何太勇，群儿撼树漫相轻。绝怜千丈西凉瀑，偏与人间诉不平。
当日曾弹贡禹冠，悬知出处独今难。宁将退翮翔千仞，谁肯模棱持两端。风雨笔头犹老健，江湖吟鬓未凋残。十篇话破平生事，留与时人作样看。
人间热恼正匆匆，才入山门便不同。云板声中僧出定，月台影里佛观空。堂阴岑寂常如夜，殿角清凉不见风。才得浮云闲半日，明朝马迹又西东。
寒斋浅酌喜新晴，绝倒湘累赋独醒。清坐苦无佳客话，朗吟生怕俗人听。五湖四海双尘屐，万壑千岩一画屏。云雨从来翻覆手，黄昏更看照泥星。
莫听豳人歌楚茨，鬻书空笑未多赀。治中尽说裴怀古，馆下曾宗韩退之。西望前山谁拄笏，南来别驾例能诗。昔贤自有清标在，添在桐城一段奇。
十载江湖叹不遭，识君岁月漫蹉跎。文书南去静边省，山水西来佳处多。琴调本高缘抚字，诗逋未了欠催科。骚人标致清如许，制锦机中制芰荷。
平明风雨酿春寒，试把饧和杏酪餐。野祭人来悲冷节，郊行谁肯共吟鞍。煮茶有约泉堪品，禁火无条燧莫钻。一百五朝全戒酒，定知梦不到邯郸。
睡思浓时酒已醺，主人犹自倒金樽。绮筵散尽月初上，画烛泣残宵正分。榕叶声中清醉梦，梅花影里返吟魂。归来小立楼西角，紫帽峰头生白云。
僧居一路曲通村，日落层巅生暮云。白石巧于山背出，清泉时向涧边闻。钵盂未信承龙化，锡杖曾经解虎纷。归去鹤猿应笑我，稚圭何必更移文。
田可耕兮圃可蔬，几年梦不到亨衢。山林受用琴书鹤，天地交游风月吾。事变无涯人老矣，死生有命汝知乎。客来时复一杯酒，尽作鲈乡醉隠图。
长命新诗恰剪裁，瓣香南望祝蓬莱。千龄椿算从天与，九节蒲根着地栽。范不待年甘引去，文虽告老召还来。肉芝幸有丹书在，留取他年荐寿杯。
九十风光老益强，一生长得对东皇。结成梅子味初实，开尽荼䕷晚更香。尧历不随春脚去，周天从此日头长。年年常记今时节，花满朝冠酒满觞。
少年折桂已心灰，才臭清芬鼻观开。喜见月宫和影落，传闻天女散花来。黄金枝上留仙粟，白玉台前绝世埃。聚远楼空成感慨，不堪时节苦相催。
春风吹到小桃根，便觉仙凡有路分。紫气直冲文德殿，彩霞隔断武陵源。锦官城向山头出，玉跸声从天上闻。一见圜丘怀故土，令人寂寞暗销魂。
相逢一笑便忘怀，鼠量难当三百杯。幕府清闲无檄至，邮筒络绎有诗来。分朋尽屏牛僧孺，取女亲逢羊角哀。满眼鶑花良不恶，春风吹上越王台。
萧寺相逢喜溢眉，未言心事我先知。半生风月樽中酒，十载江湖社里诗。满眼秋容关客况，背时春色到南枝。翻思旧日长安市，醉拍栏干歌楚辞。
休将心事问西邻，原宪长贫岂是贫。黄叶落边迷去路，白云飞处倍思亲。世间那得埋金者，原上空惭负土人。苦语只堪吾与汝，倚庐抱恨此情均。
数点青来海上山，山根断处水漫漫。为无南雪地偏暖，才有北风天便寒。生理尽归蛮贾去，宦游直作瘴乡看。尘迷巨野家何在，纵有云梯见亦难。
红花濯锦织前山，日暖啼鶑春昼闲。空院古廊风寂寂，僻居幽谷水潺潺。宫移旧曲新翻谱，酒晕浓愁浅带颜。同调赋诗吟思苦，匆匆急递走囊悭。
湾前过渡小舟虚，好景妆成天画图。山列翠屏开户牖，麦翻黄浪滚田圩。闲鸥乐处晴波细，暮鸟归边残日晡。攀柳共人人恨别，绵绵落絮有情无。
红紫秾时雨未晴，每将春事叹浮生。谁怜绣地愁如织，我欲笺天诉不平。半点苍苔犹有迹，一分流水去无情。东君更作风光主，蝶粉蜂黄莫浪争。
开到荼䕷春事阑，又寻杖履看青山。人行瘦石枯藤上，路入蛮风瘴雨间。佛地平分天界限，道场元属鬼门关。野僧不会游人意，日未晡时及早还。
欲舣扁舟约月明，倚楼少待暮潮平。雁边有客关新恨，鸥外无人访旧盟。天地能容苍海阔，风波难与白云争。回头便踏尘埃路，莫忘山中此段清。
江湖岁月易销磨，振锡归来鬓欲皤。性懒吟编多散逸，门闲俗客少经过。虚檐破处悬蛛网，落叶空中见鸟窠。一片师心谁会得，半窗竹影绿婆娑。
吟罢归来兴欲狂，重城半掩傍昏黄。钟声遥动山灵答，月魄未高人影长。竹叶浅斟杯量窄，梅花满插帽檐香。不妨竟日酬心赏，才到明朝事又忙。
载酒湖边买小舟，水光山色解人愁。短篱寂寂菊花晚，两岸萧萧杨柳秋。落日波间收戏鼓，暮烟林外出歌楼。倚栏长啸西风里，惊起前汀双白鸥。
扁舟分袂出湖滨，我向吴中君向闽。自笑吟身犹是客，却来远道送行人。家山会友凭传语，旅舍逢诗为拂尘。天北天南相忆处，梅花毋惜一枝春。
对床因话弟兄情，话到山林世念轻。几上江湖诗一卷，窗前灯火夜三更。茶经未展神先爽，香片才烧味较清。吟罢忽闻谯角动，石桥霜晓有人行。
因访吟朋到竹居，春寒策策动窗虚。几番好雨偏留客，一盏青灯共读书。徐孺旧曾亲下榻，陈遵见说好投车。与君静夜评心事，万斛闲愁尽扫除。
榾柮炉前坐夜深，寒侵窗户月西沉。冥搜天地无穷趣，写尽江湖一片心。霜叶落边添客思，梅花瘦处动高吟。访君欲问推敲诀，拟把清樽共细斟。
不着人间半点愁，每于胜处一凭楼。吟边只欠林和靖，坐上追思马少游。晕脸芙蕖酣薄暮，低眉杨柳拂新秋。酒阑拍掌狂歌舞，自是忘机可狎鸥。
梧叶飘残客梦惊，拥衾危坐到天明。片心除是眉头识，万感都从念脚生。江上鲈肥销旅况，楼前雁过带边声。挑灯无语闲商略，谋国谋家底计成。
漫浪江湖已十霜，一秋强半又重阳。可怜白日浑闲度，偶对黄花觉自伤。客舍题诗书感遇，市楼沽酒慰凄凉。登高不为酬心赏，直欲凭栏望故乡。
莫向推敲苦用心，闻君病里亦沉吟。书灯挑尽无人共，药鼎煎残到夜深。霜后菊花方寂寂，腊前梅事又骎骎。相看咫尺如千里，几度逢人问信音。
客楼萧索抱愁眠，雁过声声到枕边。念脚动如鱼拨剌，吟身寒似鹭联拳。匣中幸有刘琨剑，囊里犹余杜老钱。忽忆西山山下路，夜深霜露滴松阡。
世途平处起波澜，输与高僧占好山。竹麈直为挥俗具，槿篱虚设掩尘关。林泉有分酬清供，瓶锡无人伴此闲。摆脱名缰须早计，半生犹得住云间。
百尺危梯眇海寰，栏干十二尽青山。烟光浓淡藏多景，野水周遭匝四环。胜地只宜骚客住，老天未放主人闲。凭谁说与九仙道，方丈移来在此间。
因访桃花到岭根，御林春色此平分。千株未数栽唐观，一幅犹堪画晋源。仙在云间无处觅，人行风外有香闻。笙箫隠隠宫城隔，立尽黄昏更断魂。
几度西郊饯马尘，曾将尺素托文鳞。荷杯酌尽开怀酒，柳线萦回有脚春。瘴海自多流落客，阳关少见别离人。出门有碍何为者，徒负江湖老大身。
漫浪归来六换秋，又携书剑入皇州。得些湖海元龙气，作个山川司马游。奔走客城因念脚，勾牵时事上眉头。中朝满目皆知己，还有篇诗遣寄不。
归骑匆匆十日程，客身犹自恋桐城。未应江左追王建，且去隆中卧孔明。鸡黍几番陪夜话，鶑花一路伴伶声。秦溪溪上无风浪，好与白鸥寻旧盟。
园林深处绿成堆，更著松阴一径苔。烟欲过墙风约转，水将争港石冲回。断云收雨鸠呼妇，嫩麦盈堤雉应媒。独有残红春不管，等闲飞入酒卮来。
昔年访月寒溪头，霜高酒劣棱生裘。溪僧辍寝从吾幽，共移不系渔人舟。断崖老木纷金虬，又如苹藻涵清流。鹤骨浸烦风露忧，妙语满地无人收。
羡尔甘贫居陋巷，遥知清德继前修。平时所乐从中得，外物虽微不过求。自枕曲肱安澹泊，闲挑拄杖亦风流。百千年内谁相望，寂寞箕山一许由。
春渚微茫碧草连，千花飞尽柳飞绵。孤云野鹤生遥思，明月清风共一船。破褐还寻栖隠地，空囊唯乞送行篇。先生自有修真诀，不倚丹砂驻少年。
挥手红尘吾老矣，断堤流水草堂新。几年荆棘无行路，一日云山有主人。未许园丁知姓字，先从渔父问仁邻。谢他鸥鹭烟光里，飞去飞来伴隠沦。
焦桐何处是知音，犹向残编惜寸阴。此日便为终隠计，青山已负十年心。梅花独对寒流洁，野鸟高飞古木深。万古红尘徒扰扰，几人头上有朝簪。
旧游忆得潇湘路，今喜烟波似旧时。泽畔怕逢渔父问，桃源已被世人知。数家草市添新户，一树寒鸦傍古祠。兰杜香深洲渚阔，小窗长日赋骚辞。
生在龙居最上层，重重碎玉簇孤藤。灵根旧说宜丹汞，仙种元无到马塍。风过乍疑吹珮响，日笼还似点酥凝。三年刻楮成何事，除却天工人不能。
客星沉没钓台空，千载风流独此翁。万顷波心歌杜若，九霄云外见冥鸿。已将名字编渔户，只有琴书在室中。杨柳烟深杖藜出，满头衰白任春风。
鹤骨难污世上尘，西风惆怅瘗湖云。莫悲生死今朝隔，须信仙凡此路分。丹灶空遗鸡犬恨，青山谁吊鹿麋群。蓬莱今古知何在，秋草唯添处处坟。
相逢长日坐如痴，瘦得吟肩耸过颐。天意复生郊岛在，人心自逐古今移。高秋月色行松顶，半夜山中读楚辞。此道若无千载后，尘昏何处照妍媸。
罗浮峰对海坛峰，只隔长江半里风。君向西方了生死，我于易象悟穷通。数声清梵空林下，一幅渔罾落照中。各各闭门无俯仰，不相同处偶相同。
夜钟寥閴远相闻，古佛青山自结邻。片石挂空平可渡，两峰侵汉立如人。云归荡顶无多路，僧住岩根老此身。为忆龙湫重回首，来看瀑布独逡巡。
鬓丝千缕去冲寒，酒放诗豪强自宽。天下英雄从古少，人生遇合至今难。婚姻债里抛吟屋，雨雪声中起客单。造物与君强健在，归囊知有暮年欢。
何须百炼取晶荧，大化非由巧力成。所性本来无阙蚀，认形却恐未分明。寒泉深夜辘轳静，素魄中天世界清。到此万缘皆了了，笑他拂拭堕缠萦。
百指忍贫需远次，壮心销尽鬓丝知。身如韦素居常泰，官被声名折得迟。束檐喜闻千里戍，出山唯有十年诗。兰亭风月应须记，人物依稀似晋时。
万事荣枯一聚尘，尘中谁是独醒人。壮无学力吟将退，老入贤关路转贫。昨夜立秋凉到晓，空斋对月静如宾。首阳千载蕨薇绿，唯有夷齐纪逸民。
寸晷场中较尺寻，荣亲无路泪盈襟。一贫谁过箪瓢巷，百口难宽儿女心。昨梦重圆知误喜，平生失计为工吟。近来文体尤趋薄，古道何由可语今。
郊原新绿喜初晴，一曲湖光潋滟明。几处楼台空锁钥，百年人物尽丘茔。好花自分随春去，恶木宁思择地生。独念索居闻识寡，夜窗长对读书檠。
同吟四十过三四，常恨诗衔欠一官。人事中年多感慨，仕途今日更艰难。炉亭围坐推前辈，夜店单床定薄寒。最喜亲庭佳阙近，尽携儿女入长安。
一自东宫吟苜蓿，吁嗟直道竟难容。精忠夙伫危邦虑，明哲宁高避世踪。疏傅有心辞汉陛，甘盘无梦佐商宗。寥寥千载闻风者，引领犹能式墓松。
何处青山无白骨，先生高节死犹存。古今人物一抔土，闽浙诗书百世孙。乡邑有祠尊往哲，樵刍知禁避荒垣。断碑残碣堪摩拭，惭愧年年宿草蕃。
囊封朝上暮身挤，谗口何如万目齐。昔谓椒兰诚择地，今知萧艾适同畦。波涛不动中流砥，风雨难喑晦旦鸡。自著渔蓑厌趋谒，晨钟欣出郭门西。
一门四世同堂乐，门外传呼释褐归。自此高车访游旧，屏将呵从叩渔扉。三冬晴暖春寒在，千里诗书野意违。又说携琴搜逸谱，休嫌古调按今徽。
四灵诗体变江西，玉笥峰青首入题。旧隠乍违鸥鹭去，新篇高与簿书齐。身闲自喜瓜期远，俸薄还因楮价低。掺别正逢寒食日，洞庭春渌草萋萋。
矶头濯足动沧浪，独醒何曾与世妨。尽写骚经粘屋壁，未逢渔父似潇湘。远山不离烟云色，流水时闻兰杜香。制得荷衣恐惊俗，对人称是楚贤装。
五马归来绝送迎，全将沤泡视浮荣。宅依林麓楼台小，门有诗书气味清。身后只如僧冷淡，墓头曾是手经营。夫人扶疾秋窗下，深夜看经带哭声。
闻君卧病长于悒，文会过从迹顿疏。空对秋风惊节物，无因杯酒具园蔬。柴荆昼揜听残雨，灯火凉生理故书。一启来缄拜佳什，清泠如奉笑谈余。
桃符频换句难新，休对春风诉旧贫。近日儿童谈道学，几时征诏及闲人。山田收薄官输在，树雪吹残曙色真。慨昔巢由老岩穴，终身击壤作尧民。
因山为址屋无多，中有幽人衣薜萝。自撷溪毛充野腹，频敲牛角和渔歌。舟车相过情难数，姓字长留石可磨。遥想对床风雨际，一灯终夜照吟哦。
拄杖挑云上半肩，寻幽重到旧栖禅。浮生多故成南北，白发相惊问岁年。房闭松声难辨雨，山连海脉暗通泉。自从勇却长芦请，猿鹤终宵亦稳眠。
元戎招士重亲临，喜遂诗书万里心。乍免客愁供帐具，暂停游事戟门深。秋空矫首瞻魁彩，夜烛凭花听雁音。从此文名沧海阔，好风三日到鸡林。
忆昔曾登太白巅，闲云留我石床眠。集诗删失题犹记，人事乖违岁屡迁。极羡故交游汗漫，不禁离思对婵娟。山中乏致兼金馈，形迹相忘二十年。
扁舟摇荡水心村，几度烟波入梦魂。猿鹤认名听号令，渔樵执礼叙寒温。浮生多事景逾促，自古求人道不尊。莫为穷途妨旷达，定应束帛贲丘园。
古意元从澹泊来，云根香雪点矶苔。静观造化春长在，不是冰霜冻得开。半影落池涵洁白，一峰无路接尘埃。逋仙家世君端的，只恐清吟未易陪。
真诰岩前旧筑居，夫妻双化是仙期。至今耕陇桑麻地，全似桃源晋宋时。窀穸同晨符吉卜，亲朋分夜别灵帷。诗书孙子名方盛，锦诰重恩日未迟。
因缘还是范湾边，干巽峰高四应全。千古青山逢具眼，数茎秋鬓近衰年。倒骑黄犊循来路，贪看行龙下远田。惭愧邻翁为指说，传闻此地产英贤。
外家后事凄凉甚，老妇思亲哭最哀。今日青山留我在，他年寒食望甥来。极知造物成吾志，可但精灵慰夜台。惆怅昔时原上路，独余宿草见春回。
草塘相望隔重云，愧我为兄蚤哭君。少日对吟听夜雨，老来无计抚孤坟。泉台冥漠唯增感，人事安排已十分。莫待他年推吉应，如今友爱最先闻。
敢慕昔贤居旷达，分甘吟骨寄山阿。刘伶常备随身锸，陶令曾为自挽歌。未必浮生于此悟，算来忙处为人多。北邙原上堪回首，莫枉心情用太过。
十万买山浑可事，放教身死骨犹香。不知筋力何年尽，看到杉松几尺长。管郭岂能谋富贵，诗书元自著兴亡。采薇歌在无人识，千载清风独首阳。
分明来日已无几，还似参禅未透时。吟骨纵清难免死，黄菁多啖亦充饥。题诗遣得山精去，近俗偏将古墓夷。合眼便为泉下鬼，此身康济莫宜迟。
大有公卿弗似吾，一枝藤上挂葫芦。旋疏苔石通崖溜，自祝山神保鹤雏。休羡铭旌题极品，试将槐树植三株。依然此事凭阴德，从古幽明理不殊。
赢得青山终老看，闲身受用不须多。风霜落木时将暮，功业无心镜懒磨。道士共联石鼎句，村童能和草庵歌。盖棺一事安排了，肯信光阴去似梭。
山中百事且休闻，也莫参禅莫炼神。缠树古藤无了日，随风乱叶岂由身。闲来景物吟方到，静处工夫识始真。想得大槐宫里梦，日高犹有未醒人。
依然且作住庵看，茆屋三间办不难。户外莫容千驷马，客床唯置两蒲团。深林藏虎风长怒，短木支门睡自安。西北干戈犹未已，偶逢乐土度衰残。
年年此地驻吟鞍，十万人家指掌宽。天上星辰依旧远，山中松桂不知寒。月生沧海一轮静，云泊阑干片影残。见说亭基从古在，拟将图志试寻看。
舒卷悠悠付太空，居然丘壑具胸中。人生知己终难必，世上无心自不同。片石若浮龙在水，远峰欲露树吟风。羡君隠处有如此，想见诗成字字工。
九斗峰前太乙临，星辰亦监此时心。楼高不碍光芒入，坐久忽惊风露深。千古圣贤书里见，吾身学问性中寻。夜窗勤苦追先哲，名字何分昔与今。
兴言民父恩犹在，何故年来尽不如。清节苦于为士日，归装轻似到官初。月明往事寻思遍，灯下怀人音问疏。矫首天朝除目到，放教田里得安居。
见说瀛洲万里程，相思犹觊下青冥。已归天上神仙籍，不就人间饮啄腥。昨夜月明如失友，故园笼在且休扃。邻家亦有雏堪待，丹顶微微振薄翎。
满山残雪满溪云，唯有沙鸥独见亲。往事不堪频入梦，吟篇无数更愁人。扁舟欲渡同谁载，破衲蒙头近六旬。尚拟来生因可结，凄凉何处问苍旻。
老子从来不为名，放教心地到和平。庭前草色知春近，窗外梅花终夜明。纸帐梦回移月影，石溪流断失滩声。吟边莫问红尘事，只住茅茨亦自清。
雨雪连朝意未休，支筇难步最高楼。梅花不识春风面，野水相平古渡头。船上看山无屋碍，尘中阅世似沤浮。一生穷苦缘诗僻，莫把诗穷认作愁。
小窗长日苦吟声，独倚阑干看晚晴。居士莫疑贫可弃，春风不为病相轻。梅边纸帐重重影，壁上离骚字字清。鸥鹭往来情更熟，只消此地度残生。
臣子狂愚献直言，圣明宽大度如天。十封应诏皆焚藁，一片忧时祇似弦。数象逢丁阳九厄，元龟为鉴后千年。今朝有旨从天下，不到长沙到席前。
落日寒城暮雨余，满斟离酒意何如。见妻还指张仪舌，痛国谁怜贾谊书。羸马病僮旋雇倩，寺禽山獠亦欷歔。长安可是深居处，更向深山深处居。
几年只向长安去，今日囊书被旨回。马首独行秋叶路，鲈鱼时共菊花杯。黄昏钟动雁初下，夜半月明潮正来。我自不归归便得，故园早晚早梅开。
十年为客上长安，人指冰山不会寒。开口尽言投老易，到头只是挂冠难。低栖屋宇居常稳，巧小园池坐尽宽。别有前溪鱼可钓，也须栽竹傍栏干。
不记钱王建国年，尚遗强弩射潮痕。地回王气归吴分，山挟潮声出海门。南渡几年犹昨日，西湖疏影自黄昏。客来独凭栏干处，时听渔歌过远村。
秦望山头自夕阳，伤心谁复赋凄凉。今人不见亡吴事，故墓犹传霸越乡。雨打乱花迷复道，鸟翻黄叶下宫墙。登临莫向高台望，烟树中原正渺茫。
一去山阴一冉溪，如何还只恁分携。雨无聊赖人无寐，水又潺湲鸟又啼。明日不知君上马，中宵谁与共闻鸡。去时应有兰亭句，为我临池援笔题。
苍树寒烟两渺茫，后来谁此吊兴亡。晋朝风物今流水，萧寺钟声几夕阳。话燕梁空春雨急，爱鹅人去暮山长。学书弟子知何在，风过池塘墨尚香。
故人书只问平安，已分还山岂愿官。猿鹤不惊松迳梦，貂蝉难换竹皮冠。长安落叶秋深见，故国斜阳雨后看。莫道剡中吟不尽，不成吟处亦停鞍。
荻花芦叶正珊珊，山在长江寺在山。门迳但从船出入，僧房多住水中间。江空落日斜犹照，夜半秋潮去复还。吟兴未阑天欲曙，一行斜雁起苍湾。
洒尽梧桐酒一杯，兴亡前事独徘徊。乌衣冉冉斜阳下，白鹭茫茫江水来。凤去不知经几载，客来惟只见高台。闲于登眺成孤啸，五百年间王气回。
怀乡吊古易伤心，绝顶危亭共客临。朝市曾经兵火后，山川转觉树云深。百年歌舞空台沼，六代豪华漫陆沉。惟有乱鸦归去晚，夕阳无限暮城阴。
早被垂杨系去舟，五更潮落大江头。关河北望几千里，淮海南来第一楼。昔日最多风景处，今人偏动黍离愁。烟沙澒洞翻苹末，欲倚西风问仲谋。
寂寂山阴事已尘，至今亭址尚嶙峋。落花时节朝朝雨，插柳人家处处春。曲水自流寒食酒，茂林无复永和人。昭陵茧纸今何在，空有梅花点翠珉。
便未成名也自归，不应猿鹤更猜疑。冷看世事频移局，懒与仙人共弈棋。南渡只今惟有酒，西兴临别是谁诗。行藏正要知时节，却是时人未得知。
一片斜阳落渡头，青衫乌帽独登楼。江流建业三千里，山色淮南数百州。都督正开羊祜府，谁人得上李膺舟。此行不为扬州鹤，一字犹堪万户侯。
玉旨传宣夜直扉，制麻侵晓进呈归。三槐龙影连青琐，千柳鶑声度紫薇。袖惹炉香飘雾霭，砚传盘露映旌旗。承恩更赐金莲炬，犹胜清光太乙藜。
桑田何处海漫漫，耕垄传闻建武间。真主不缘符白水，先生安可饭青山。至今衰草遗寒烧，此日秋江起暮鹇。万里崎岖祠下路，不知行役几人闲。
归计年来付酒杯，任他猿鹤自相猜。东家种竹西邻看，前日移花昨夜开。钟送夕阳归草木，风吹凉月上楼台。老来懒听他家曲，惟看柴门长绿苔。
吴越山分两岸青，遥遥帆影是西兴。江花历乱如红雨，云树高低似画屏。钱氏古乡迷鸟道，越王芳草上诸陵。已知太乙临吴分，晓看祥乌夜看星。
近传丹诏下彤墀，夜鹤寒猿也自疑。江上晚风终自急，山中白石最相宜。潮生潮灭鸥先见，花落花开蝶未知。怀玉山人如问我，烂柯山下看围棋。
两年不作京华梦，重到湖山事已非。柳外晚风寒食节，花间天气雨晴时。阑干独凭鶑飞去，帘幕低垂燕未归。欲托焦桐理心事，满庭芳草又斜晖。
忆向西风折翅归，每忻黄菊满疏篱。十书诣阙无知己，千里离家有路歧。岁月易惊孤客梦，文章难比少年时。荻花芦叶休凄怨，自有新开窦桂枝。
此斋全占崧高胜，更尽楼前第一奇。芳草碧连天水处，数峰青断暮烟时。山川不逐阴晴换，宇宙闲看岁月移。琴已懒弹书懒读，一帘花影咏春迟。
才是青山便卜邻，世情那得较纷纭。露含远岫分为雨，烟起人家去作云。柳色晴光扶槛入，鶑声人语隔窗闻。高斋独卷重帘坐，花落棋床日未曛。
年年柳眼青归处，门外游人可自闲。天气又晴晴又雨，楼台依寺寺依山。酒边歌拍穿花外，船上箫声落水间。光景留连空自惜，鹧鸪啼罢暮城关。
离情先怯向边州，寒叶敲窗更报秋。几点搅残千里梦，一声滴作两乡愁。苦缘杨柳沾离席，偏傍梧桐溅小楼。惟有孤灯照明灭，夜深无语揽重裘。
寺比金焦彻夜开，一山恰似小蓬莱。塔分两岸波中影，潮长三门石上苔。遗老为言前日事，上皇曾渡此江来。中流滚滚英雄恨，输与高僧入定回。
自从崔颢题诗后，更有何人吊祢衡。芳草不知鹦鹉恨，晴天惟见汉阳城。楼头月落酒方醒，岸口风高雁正鸣。五百年前黄鹤去，闲寻鸥鹭订诗盟。
殿上传宣内引官，一封历历奏忠肝。八千里路先声至，百万都人夹道观。节度晋公先授钺，淮阴韩信旧登坛。擎天正要中流柱，莫拟人间蜀道难。
一番出处计何如，流泊中川不为渔。落日凄凉秋老矣，西风浩荡客归欤。吟成白发逢知己，费尽黄金买古书。明发灞桥桥上路，藉君帆力更吹嘘。
客中逢客上夷陵，辗转凄凉睡不成。无酒送君之远道，有谁吹角向江城。白发乱生人渐老，青灯相对雨无情。诘朝共发蕲州路，知到江山更几程。
北虏才闻郭子仪，上流决有退师期。诸公但酾临江酒，老子祇围别墅棋。露布夜传诛鞑靼，蜡丸便递破符离。书生已办平淮表，先寄鹡鸰原上诗。
澒洞风尘莽未明，天翻地覆劫将盈。翠华海上知何似，白首山中空自惊。哭向鶑花非世界，梦迷弓剑绕皇陵。谁知薇蕨同杯酒，为酹兴亡终古灵。
风沙万里梦堪惊，地老天荒只此情。世上但知王蠋义，人间惟有伯夷清。堂前归燕春何处，花外啼鹃月几更。莫话凄凉当日事，剑歌泪尽血沾缨。
待月南楼月不明，百年虚负此宵情。浮阴乱向空中起，圆影偏从塞外清。江国潇潇凄露气，山城处处动笳声。何人独抱琵琶坐，泪滴冰弦暗恨生。
好山深处静开轩，目送孤云手弄泉。枕石堂无金玉富，濯缨家有子孙贤。初寻旧隠逢三伏，已发新吟仅百篇。闻说夜分烦暑散，凉飚浑似素秋天。
亭号休休古退藏，岂如溪上构虚堂。坐邀城市真潇洒，却谓江湖太渺茫。下笔新题无俗事，携筇野服是家常。临流最有清风快，未见古人心已凉。
治圃我依浮石滩，筑台君占白云山。三秋一日登临外，百里同风咫尺间。峰黛阴晴常黯黯，溜琴朝夕自潺潺。休官谁道何曾见，林下如今两处闲。
溪流回合逗方池，轩槛前临面翠微。紫陌红尘行不顾，白云青嶂坐忘归。方荣即隠谁能继，未老休官世所稀。我昔凌云登阁会，主翁留饮见蟾晖。
白云堆里缚茅庐，活计无多乐有余。午灶旋添烧药火，夜檠频勘养生书。门无过客常笼鹤，园凿新池学钓鱼。身远利名心似水，梦闲时复到华胥。
惯呼风月入毫端，人作神仙以上看。天赋此清梅亦逊，地因所寓稿随刊。符分半刺于今易，诗得全名自古难。洗去淫哇追大雅，能于文海障狂澜。
冰玉丰姿夐绝尘，山林谁伴岁寒盟。腊前有雪曾相约，天下无花似此清。不待春风施造化，只嫌晚角说平生。月香水影吾家事，却被诗人掠美名。
三月鶑花烂熳春，寻芳谁不趁清明。要为终日看山计，只买扁舟载酒行。老柳半枯存古意，浮云多变类人情。何时结屋西湖上，雨笠烟蓑寄此生。
白玉楼成阅几春，今瞻祠貌俨如生。一麾出守唐朝旧，八字封王宋爵荣。花发梨山存故迹，水流柘浦响清声。传闻有祷须形梦，能使人知桂籍名。
海若驱车到浙江，西风吹起水云乡。雷轰万鼓不成雨，雪驾千峰祇荐凉。犀手谩持吴弩射，貂珰空走伍祠香。登楼且作川鲸饮，总付兴亡与夕阳。
羽族无如尔列行，于时底事较炎凉。应嫌塞北多风雪，却向江南恋稻粱。春到但知归计急，火明不料祸机藏。自从寄了苏卿信，此后传书竟渺茫。
小小明窗瞰水开，惜花常是手亲栽。春山欲晓听鶑语，社雨才晴认燕来。自涤砚砖闲试墨，笑持茗椀胜衔杯。有时细炼推敲字，搔首斜阳立几回。
一亭突兀出湖边，惯与渔翁系钓舡。吴越兴亡今已矣，山川流峙只依然。诗情空寄千年恨，眼力谁穷万里天。独有缁郎闲似我，却于鸥鹭结清缘。
旋营小屋并湖滨，最喜闲身叶样轻。俗子过门令我病，好山到眼觉心清。新开白地多栽竹，怕惹红尘少入城。鱼鸟忘机自飞泳，酒边尽可助吟情。
浮云富贵不关心，只向闲中寄此生。山色四时仁者静，梅花万古圣之清。惯临风月搜吟趣，无复江湖梦客程。独爱邻僧常过我，一瓯茶罢事棋枰。
厌于奔走乐闲居，湖海交游任阔疏。燕去又为千里客，雁来谁寄一行书。青山对面如相识，白发无情亦懒梳。屋外有园三数亩，春风尽可学耕锄。
山台惯与吟僧接，新剖澄江太守符。前日相逢曾有约，今番一见必如初。固知海里难为水，须认衣中自蕴珠。握手只谭风与月，莫因名利复踌躇。
十年学道客长安，炼得丹成返故山。賸带锦囊诗料去，肯嫌黄叶路程寒。梅边月照人千里，竹下云封屋两间。此后旦评声价重，不将旧日阿蒙看。
几年携剑过边城，非但谭兵善用兵。果是胸中抱材气，肯于纸上立功名。事当着力机须敏，人匪知心语莫轻。况有故交能刮目，此行端不负平生。
庐陵游乐夕阳山，太守何人若是班。三岛幻成一丘小，五峰对峙两溪环。竹间庭院邻翁卜，木杪楼台仙者寰。紫笑扶疏枝干老，春来得兴颇开颜。
忆昔诗豪为写真，至今光景尚如新。亭中客鬓几人老，山下灵根千岁春。倏歘相逢皆召杜，舂容莫逆少雷陈。我来随分重知见，似与夫君夙有因。
天开奎壁作灵神，杰构凌霄景运新。乍向鱼洲排雁塔，更看虎阜跃龙津。山林风俗如邹鲁，翰苑文章迈汉秦。此后鳌头夸遂水，应知魁阁瑞光频。
凤凰城里花时别，玄武江边月下逢。客舍莫辞先买酒，相门曾忝共登龙。近风骚屑千家竹，隔水悠扬五夜钟。明日又行西蜀路，不堪天际远山重。
江边回首见峥嵘，砥柱颓波气象狞。三面好山俱觌面，一泓寒绿不闻声。月从康节诗边吐，风向包羲易里生。如此生涯天未老，更须著脚外间行。
直道人间未可孤，朝廷有意用真儒。故将通鉴烦司马，不使春秋欠董狐。握节米猪高节不，盗名齐豹得名无。若商败狄鏖秦事，先轸何尝是匹夫。
东方正气毓元身，夙禀春阳泽物心。应昴酂侯依汉日，骑箕傅说作商霖。地隆鼎铉关三极，风动笙镛叶八音。稽首君亲同介寿，郧山鄞水等高深。
淳祐更弦第二春，顺开黄道对昌辰。貔貅不动红尘骑，鸿雁于归青野人。千载龙云符气运，一堂鱼水会精神。地寒燕谷须钧播，挥手东风造化仁。
山城灯火已萧然，扫巷游人更雪天。厌听落梅翻永夜，喜看飞絮卜丰年。狂随戏蝶装罗髻，巧逐纤腰上舞筵。明日瑶阶对琼树，会须微月与争妍。
沙河红烛暮争然，花市清箫夜彻天。客舍风光如昨梦，帝城歌酒又经年。老僧强作琉璃供，上客先逢玳瑁筵。不许裴郎同夜饮，新妆月底为谁妍。
满城和气在春台，玉漏沉沉铁锁开。明月谁知千里共，华灯同照万人来。市桥未涨丰容柳，江路犹残的皪梅。欲与先生拼醉赏，未须归去隠蒿莱。
明月升天镜上台，灯如莲沼万枝开。恨无立部歌仍舞，空有游人往更来。秀如王子登门竹，味胜曹公止渴梅。已向歌谣挹和气，预知丰岁变污莱。
当年初赋柏舟诗，正是中原板荡时。手挟雏孤历关险，身边雁影到天涯。五迁才定霜侵鬓，百岁何曾笑展眉。为报儿孙须努力，墓前他日要丰碑。
五年瀛下寄闲身，耐久交朋喜有君。竟日坐谈唯在道，有时游戏亦论文。高风每欲追鹏运，雅志那能混鹜群。留得浩然英气在，便将生死付朝曛。
先天妙义说来多，圣处工夫几切磋。一点英灵长不昧，平生学力定难磨。暮春风景堪闻瑟，尘世纷华付掷梭。闻道南行缘底事，要从濂洛溉余波。
此地无山喜有台，南瞻北眺两宜哉。衰翁无事日倾倒，佳客何人时一来。孤鹤飞鸣知我在，征鸿嘹唳为谁哀。老来万事如归宿，不为忧愁强把杯。
屋角东边十仞台，龙蟠虎踞亦奇哉。四时长是几案物，九日仍烦杖屦来。乐事无穷谁共管，孤云在望我堪哀。梦随鸿鹄南飞去，岑下长号酹一杯。
异席宾阶愧上西，喜观微俗顿风移。一堂酬酢古冠屦，千里循良世鼎彝。诗继绍兴贤守句，教明直讲太平仪。辽辽旷典今重举，从此愚夫可与知。
要知促织与苍雏，秘诀分明在两须。贴齿老黄生日久，悬牙如玉离泥初。头高必定无心鬭，埋首人称老野狐。有此秘方劳记取，十场罕有一场输。
撁头要长捍要直，落撁不要如弩力。撁头急落栅儿中，便是青天遭霹雳。把撁犹如人把舵，舵若横时舟受祸。撁头须取白露前，好撁就中金宝货。
蛩吟三尾莫添双，呼叫连绵怕性狂。三尾黑头须用小，尖头独脚始相当。喂交三尾时常饱，免致虫吟悮损伤。更将三尾频频浴，解使雌雄有彩光。
莫言促织正奇能，养者须当耐性情。只宜漫鬭无疏失，不可忙忙去鬭频。交锋一口停三日，大鬭须还隔一旬。不依此法随心好，撞了齐肩必定倾。
玉绳低转过南楼，人在冰壶夜色幽。湛湛露华凉似洗，啾啾蛩韵巧如讴。絮叨高下恣情诉，断续悠扬不肯休。叫彻五更寻隠处，自封门户共雌俦。
又是扬州芍药时，花应笑我赋归迟。满堂留得春如画，对酒何妨鬓似丝。玉立黄尘那可到，锦围红蜡最相宜。买山若就当移种，此际谁能杖履随。
温温玉立绿阴中，不犯芳菲逐万红。折尽长淮多暇日，簪联四座足春风。应如庆历梅花瑞，况有昌黎属句工。问得君王乞身去，移根栽傍曲栏东。
上了甘泉三捷书，长淮万里一尘无。清和时节如春在，红药精神与昔殊。丛玉生香歌可谱，围金有客瑞重图。公堂且尽今朝醉，已问君王乞鉴湖。
寂寂蕃厘观里花，伊谁封殖得名嘉。应知天下无他本，惟有扬州是尔家。种雪春温团影密，攒冰香重压枝斜。倚阑莫问荣枯事，付与东风管物华。
腊前又放玉园林，一片花飞一片心。瀌奕端由人所召，燮调多愧病难任。乾坤浩浩无偏处，田野穰穰更自今。但得诸贤成此乐，擢舟我欲去山阴。
玉立堂堂君子林，由来彦圣好于心。时和定是占书岁，贤居奚须更难任。上瑞以人夸自昔，太平有象适当今。莫令一片花飞却，留取春光到绿荫。
穷年枯坐似禅林，为喜祥霙写我心。归去来兮怀靖节，不能者止愧周任。西园佳话从知旧，东国诸贤复见今。满斛明珠逾美瑞，定应摹刻遍碑荫。
谁遣凄凉满眼中，苹花渺渺又秋风。龙蹲虎踞江山大，马去牛来社稷空。纵有千人惟诺诺，本无百岁更匆匆。乾坤颠倒孤舟在，聊复残生伴钓翁。
江帆去去可肠断，千古万古越王台。埽空黄叶晚风定，飞尽碧天晴鸟回。半生无成坐笔砚，万事不理问樽罍。年年看梅今白首，已矣英雄留七哀。
欲落不落月在手，百年几何持钓纶。不知春色万象表，绿烟漠漠入江滨。天翻地覆有今夕，酒熟诗温无可人。向来谈笑成黄土，堕泪未了鸡司晨。
匹马来逢塞草秋，淮云一片隔神州。黄昏灯火西津渡，白昼风烟北固楼。犹有断碑和晋宋，谁将遗石问孙刘。天荒地老英雄尽，落日长江万古愁。
向来心事剑能知，曾结仙人汗漫期。南浦看花春载酒，西园刻烛夜吟诗。凄凉风月随残梦，零落江湖似断棋。千里洪崖秋水隔，暮云无处说相思。
春满天街夜色酣，绮罗香结雾漫漫。试灯帘幕深藏暖，扫雪楼台浅带寒。宝骑骄嘶金騕袅，翠翘醉倚玉阑干。江云忽断笙歌散，几点妆梅落舞鸾。
一陶催发万园林，平施工夫天地心。计出陈奇歼巨寇，盟推滕六长诸任。三登气象先呈腊，一统封疆后视今。多谢玉龙擎重力，太平蓑笠好溪阴。
此山虽小众山尊，半近吴城半近村。一壑风烟龙窟宅，满堂巾盔佛儿孙。生公说法台空在，陆羽煎茶井不存。唤起幽人无限意，塔铃独语到黄昏。
钱塘诗老顾梅山，乡校孤吟乐一箪。修翼分甘栖宿下，短章功到寂寥间。呕心长吉奚奴锦，染指昌黎白玉丹。好句真能换凡骨，觉君春色上苍颜。
山花笑人人似醉，劝农文似天花坠。农今一杯回劝官，吏瘠民肥官有利。官休休，民休休，劝农文在墙壁头。官此日，民此日，官酒三行官事毕。
官称文母俨如临，冰鉴何须清白箴。学道正传蘧瑗脉，爱人默契武城心。帘垂永昼流疏影，琴入薰风奏雅音。芹泮未为无子羽，从知善教入人深。
晓日金门气郁葱，人间万里总祥风。再登况遇三登盛，独乐何如众乐同。行有玉觞陪迩列，岂无金鉴洞遗忠。天恩年寿何分别，尽在簪花舞蹈中。
惯从客里换春秋，愧见平生马少游。怀去仅赢一黄敕，传呼能得几苍头。浮沉冷宦存吾拙，梦寐清言写我忧。屡欲相从奏咸夏，怕惊俚耳又休休。
头胪如此可何官，习气居然简册间。似有宿缘吾士友，差强人意此溪山。青衿笑语非为冷，黄卷工夫可得闲。珍重相期进明德，莫教具素有惭颜。
非民非吏一闲身，倏忽空山又见春。明月清风终岁有，浮云苍物几番新。不知世有弹冠事，但愿门多挟册人。畴昔东嘉子徐子，勉旃傥可嗣芳尘。
而立之年不啻过，十分减尽少年豪。吃它官饭如何稳，着了朝衫说甚高。勤向溪山供日课，賸栽花木足年劳。客来不周嗟无肉，菜本新添数百窠。
山占樵城最上头，眼前历历记曾游。古来不少二千石，海内今谁第一流。小队未妨需隙暇，大书已觉振岩幽。于今幸际丰登日，满泛松觥賸句酬。
夜半宫中响珮环，小臣髣佛见天颜。月星明穊斋坛上，穹昊鉴临方寸间。五色云祥开景运，两行露立缀仙班。皇心自与天心合，万姓欢呼法驾还。
到得咸淳国步艰，几回抗疏动天颜。丈夫那肯死牖下，余子从教活草间。有分珠厓终着去，无心白发望生还。故人目断暮云处，雾雨蒙蒙山外山。
静中乐处是琴书，此乐输君二美俱。明镜无尘佛关捩，内丹养火夜工夫。梅花窗下参同契，翠草庭前太极图。探得黄庭真诀了，不须更看养生符。
齐己诸人壳已蝉，不传诗印又多年。水萍粘瓦终无用，风絮沾泥不是禅。谁识咸酸居味外，要追风雅到删前。读师句法真家数，拂拂松阴响涧泉。
道理须从妙处寻，静中观物了吾心。一时俯仰成朝暮，万变纷纭几古今。蠖屈蛇伸非矫揉，鸢飞鱼跃自升沉。莫随名利相牵引，方寸胶舟泥寸涔。
一身自有一乾坤，拍拍阳和禀得淳。诗思已随春意动，夜衾不怕晓寒新。未应云谷成辽邈，常把沧洲入想因。觅句看书无个事，清泉可饮便非贫。
山水之中足可娱，田园数亩任荒芜。论交惟有诗知己，把酒相忘月与吾。秀石漱泉清可砚，孤峰挂日景堪图。可怜直节如松劲，刚被秦封作大夫。
木曳斜晖抹淡红，薄窗微惹一帘风。水如银样浸新月，山耸翠标撑碧穹。天为骚人开眼界，酒寻好句入杯中。兴来点检江山罢，顷刻阴晴笑化工。
石溜寒泉山色阴，我来本不为花寻。愿分一滴清泉水，尽涤平生尘垢心。虚洞迂风桥畔过，急滩泻月水痕深。襟期难与凡人道，好和沧浪濯足吟。
说到义时须割截，如何气象得浑全。合非真合皆人者，生与俱生有性焉。友是弟兄常底事，仁于父子本然天。大书忍字果何意，便觉流于矫揉偏。
凭谁撼得海门开，疑是神兵着力推。霎地起来银一线，驾山卷起雪千堆。列江画舫浮天去，几片红旗逐浪回。毕竟神京钟王气，海神岂为子胥来。
朔气棱棱带雪吹，凝阴四面锁寒枝。自回造化微和后，如再洪蒙未判时。天遣江山醒醉眼，春将景色入新诗。乡晨一部箫韶奏，草绿花红山鸟嬉。
步屧随风过柳川，眼前气象觉熙然。勾萌甲拆皆春意，鱼跃鸢飞遂性天。绿草方浓山尽发，紫芽新迸蕨初拳。自形自色何容巧，禀赋元来物得偏。
从前身不染飞埃，雪窦云峰任往来。石路滑时宜驻锡，浪头危处且浮杯。眼高桑下肯三宿，脚健山中能万回。四大空虚何底止，信渠钻得纸窗开。
夺得公来镇古洪，武昌棠荫蔼春融。生民立命学有用，活佛救人天大功。上帝遣符征范镇，斯民失怙哭温公。山横抱犊人何在，草木悲号一夜风。
一老皤皤六十余，直从苦硬做工夫。可怜爵齿啬于德，惟有诗书付尔孤。后学失师谁主此，斯文坠地果天乎。榇归只借帆风力，最是舟中麦也无。
贵介而能大耐官，留心翰墨此为难。龙蛇现影笔端活，风雨惊人纸上寒。教子一经文墨续，读书万卷夜灯残。一门数世衣冠盛，曾把君家家传看。
种了甘棠打叠回，遮留竞凑辙辕来。只存诗檐作行李，若问归囊清过梅。抵为运筹咨汉杰，传闻近日筑燕台。为言民力东南竭，好趁层霄阊阖开。
元是双峰门下士，席间参请到源头。鲁人知有乐正子，汉世曾称马少游。白鹿洞宾儒领袖，紫阳教主道源流。有儿曾斫月中桂，家学相传卒未休。
阁枕台隍暇日临，兴怀风景寄情深。江山为友更添我，宇宙皆诗放纵吟。不尽川流朝复夜，无穷事会古来今。一般输与渔翁好，闲是闲非不累心。
喜瞻御史又来临，感慨登高此兴深。许大乾坤付杯酒，几多景物入孤吟。惭无王勃诗家数，赖有韩公记古今。休讶江东暮云隔，相逢萍水两知心。
竹外重门不待扃，此垣缭绕自天成。一枝潇洒无尘涴，半夜高寒对月明。特立丰标仁者静，生平骨格圣之清。纵饶曾与逋仙约，只许溪前见影横。
阖朝奔逸荡无关，夜半潇潇风雨寒。世乱争先寻活路，时贫输与做穷官。平生自谓学无事，一死谅非君所难。到此徬徨犹不忍，国亡那敢计身安。
雁塔题名墨尚鲜，九州四海此同年。故人直上青云路，凡俗那能白骨仙。不善巧图真个拙，祇因方处久些圆。万钟不博箪瓢乐，有命何如有性焉。
广文要饭又何难，所在侏儒烂饱餐。热选尽教众人取，冷官要耐五更寒。田园彭泽菊三迳，意思濂溪草一般。湓浦依然遗迹在，道源须是静中看。
萌一欺心理便亏，久之天定胜人为。买臣负担行吟日，韩信低头出胯时。自怯终于强者弱，不争是乃胜之基。彼来欺我自欺耳，只要我心无自欺。
悔著当初误出山，无聊情绪几多般。尽教茅舍云遮断，已约梅花月送还。旅兴须凭酒消遣，家书不住报平安。逢人休道为官好，骨肉团栾胜做官。
谁报江州遣白衣，如云胜友好追随。满斟绿斝安排醉，牢裹乌纱照顾吹。两个重阳前后日，一年好景这些时。到今不数重山会，坐上元来欠了诗。
一年景物秋最好，秋到重阳秋更老。留取黄花待再来，殷勤寄与西风道。菊花了后到梅花，梅花开时雪交加。何当雪月交光夜，与君重约醉流霞。
犹记乌台第一章，当年物论忒雌黄。人心自有公非是，天理岂能终晦亡。奸魄虽生名已死，弹文尚湿墨犹香。偷生宁复百年活，地下何颜见竹芗。
一木难支大厦倾，阖门拚却赴波鲸。归来止为寻坟陇，隠去不教知姓名。賸有诗篇传不朽，相从野老话生平。翩翩只鹤扶云去，群玉峰头籍大清。
黩货无厌政贿成，几年蔀屋不曾晴。击奸霹雳从天降，烛物晶明揭日行。曩在乌台已风采，特烦龙节更澄清。儿童走卒更相顾，夹道传呼司马名。
化瑟新更击巨贪，六条察吏首言赃。划开云睹青天日，全藉风闻白简霜。佥谓激扬须獬豸，如何放过此豺狼。诸生饥欲死难忍，惟有广文餍稻粱。
乔木森森说邓林，自从拱把至于今。虽然本质生成美，全是乃翁培植深。勿使杯棬戕所有，或容斤斧得而寻。非材自愧沟中断，也有庭槐满地阴。
文堂翕聚众星明，剖蚌扬沙着意精。幸执楮毫陪末席，敢将文字品诸生。烘堂莫共赓酬笑，彻夜惟闻倡叹声。要使西昆文体变，欧公不怕咈人情。
好风特地送帆开，刺破芦花雪几堆。浪里烟波渔唱歇，岸头更点雁声催。船空载取月同去，蓬破偷将天入来。拂早起看鸥睡醒，笑侬抹过子陵台。
渥漥生出此骅骝，父子当今第一流。争道老泉生二秀，最难锦水又三刘。悫亡明道碑东洛，塾死文公哭婺州。留得一家书脉在，郎君见说突烟楼。
赋埒相如轧子云，词场几度策奇勋。不卑铜绶肯为宰，须是玉堂方著君。准拟日边行接武，奈何地下要修文。试将六稿从头读，羞杀时流把砚焚。
雪坡仙去又山居，凋谢堪为世道悲。师鲁仅存遗集在，乐天无限故人思。追怀把酒论文日，忍读停云对雨诗。千里有书报埋玉，衔哀莫写泪交颐。
一毫矫揉不安然，人众岂能终胜天。透出梦关方是觉，要从心地自澄源。人能穷理始知命，事到容心便费言。造物安排都已定，道中浩浩而渊渊。
鸟兽不可与同群，人道无亏方是人。已分工夫须尽我，学中本领在明伦。川云意思乾坤外，杯酒襟怀天地春。识得眼前真道理，世间何事切吾身。
积谷翁家诧富强，千斯仓与万斯箱。尽教此辈更多蓄，输与先生这一庄。身已九京名不朽，家藏万卷字犹香。向来有子曾充赋，赢得此田常不荒。
公论难磨口似碑，肯将虚誉博人诗。心常近厚元非弱，职在详刑安忍施。两载依然如始至，一廉岂是要人知。怕闻骢马骑将去，惹起西人无限思。
三叹丞哉不负余，阶庭兰玉又森如。乡邻称道有是子，祖父传来只此书。勇上璧流逼霄汉，相将金榜到门闾。从前不朽惟家学，不必籯金自有余。
轻寒测测雨冥冥，不觉闲中春一庭。老竹似欺窗草绿，落梅微间翠苔青。倏听鶑语调新曲，默看蛛丝网碎屏。物意人情两相得，莫容尘俗挠中扃。
少陵元是谁家数，衣钵当初自审言。松涧于何寻的派，涪翁之后又仍孙。几篇忧国诗奚寄，一念爱君天所根。不比骚人弄光景，读君遗稿死犹存。
忆昨云从东野时，天街携手话心知。澹庵往矣谁其嗣，文定今之学者师。德邵年高前辈行，山摧木坏哲人萎。虎头城下艰难共，古道如公更有谁。
六馆诸生伏下风，少年声价在黉宫。交游湖海天下士，规矩乾坤心匠中。竹使分符春坱圠，棠阴匝地昼朦胧。新昌人所难为事，人到于今说介翁。
漠漠天高不可呼，斯民何处诉无辜。从来鹰隼肯驱雀，除却豺狼安问狐。霹雳一声碎奸胆，风霜八路击贪夫。得公数辈遍天下，民命从今盍少苏。
夺去江西一福星，维扬无地著先声。数千百里人相贺，二十四桥风便清。祇为外台要精采，更烦辣手大支撑。劝君放缓骑骢马，怕有人来境上争。
历家差只在毫厘，有诏清台子细推。三代以来宗夏正，溥天之下再尧时。暂烦英节来将命，归对薇花好赋诗。夜直禁林如有问，江南民力正疮痍。
当家七步已称雄，君更豪吟句律工。泸水城存空吊古，睢阳庙在凛生风。友闻不死世无敌，武惠重来战有功。能不动心方是勇，教人以善谓之忠。
厥初是理与俱生，一点灵扃透处明。谁肯枉身徇时好，从来造物忌文名。雌黄一任傍人说，暴白只依天理行。输与老农无个事，夕阳黄犊带烟耕。
世间利欲久胥沦，才有诗书不是贫。三极经纶须是学，一毫愧怍便非人。充之家国而天下，穷则江湖一钓纶。寄语黄州王学士，不妨借我华阳巾。
文章于道未为尊，求道须教造大醇。理学一门要精密，时文大病在尖新。高谈天下经纶易，谁疗目前饥馑因。拚却挂冠高蹈去，孰云林下果无人。
英英玉立已班行，地位如何不庙堂。久合飞腾上华要，祇缘抱负太刚方。阶庭竞秀夸诸少，衣钵先传属长郎。最是一家古三代，棣华今尚有余芳。
记得年时试别头，得君引我上瀛洲。当场独步眇余子，好手先拈第一筹。锦水曾寻香戟梦，洪崖去伴赤松游。瓣香遥致生刍敬，渺渺螺川涕泗流。
偪仄怀居非丈夫，吾今语子好游乎。沅湘到处有司马，嵩华至今谈小苏。事会无穷闲宇宙，山川有尽眇江湖。奇闻壮观多收拾，刮目他时看阿吴。
手拈老笔眇词场，余子如何敢颉颃。疑是前身真贺白，不然今世又苏黄。片文落处人争诵，一第欠于天取偿。造物却教二郎做，立身既好又名扬。
偏是书生赋分悭，生平受用只儒酸。非无热处可炙手，禁得寒时做冷官。乃父向年已科目，好儿今日又衣冠。期颐上寿古来少，归去关山雾雨漫。
骚经比兴殆无遗，何独于梅靳一辞。从逊以来方有句，到逋而后愈难诗。形容虽巧迹之浅，吟状愈多天者漓。独在孤山孤绝处，定交惟有雪相知。
一衣带水绕洪城，水不在深龙则灵。帘栋中间人渺渺，烟云朝暮柳青青。肯将明月清风我，来伴西山南浦亭。好把甘泉洗贪酷，生民血渍吏牙腥。
闻孙姓字魁天下，知是堂中积善深。天岂有私惟福善，公于责报本无心。方来诸少庭森玉，管取明科榜又金。他日貂蝉食家庙，一门青紫列如林。
当家旧只说骊塘，近代家溪名又香。仁智扁斋天动静，正邪抗疏界阴阳。伤哉所到方丹毂，惜也斯人不玉堂。孤负锦江人望断，使君已在白云乡。
曾趁当年桂子秋，烦公引领广寒游。春官报罢笑归去，底事无成付命休。诗又江湖一家数，学寻伊洛到源头。忍将感兴篇来读，望断修江无限愁。
手画兵家八阵图，儿时此志已吞吴。英雄豪杰所同者，将相王侯有种乎。事竟无成空感慨，天胡不忍死须臾。东南留得斯人在，半壁乾坤只手扶。
父子眉山多一苏，衣冠盛事再堪图。岫云懒出官情薄，霖雨未成舆望孤。横海仅存遗藁在，临川有此老师无。瓣香久欠南丰敬，东望灵车天一隅。
只有春风无世态，世间冷暖若为情。废经彼自违先圣，议礼终难强两生。不合拂衣吾竟去，谁云出昼待留行。云卿数亩园犹在，已结东湖松菊盟。
不待文公立学规，士当无愧此深衣。无人可纠孰挑达，有过不弹谁是非。不怕转喉能触讳，自言垂老盍知归。只从北固山头处，直道留为晚景辉。
僻在江南天一隅，烦公原隰遍驰驱。数元结辈已多矣，百子骏今安得乎。风力喧传真御史，霜台勇在去贪夫。翩翩只鹤骑将去，若问腰缠一孔无。
向来曾拜紫宸衙，亲见先班奉日霞。帝室馆甥贵公子，王姬下嫁旧儒家。执中默契心传妙，勤有无穷学问加。带取孤山来作伴，清吟尚可趁梅花。
往来不特地之灵，西有长庚一点星。九路大开行省府，几人争看小朝廷。只消余力镇衡岳，许大先声到洞庭。浄洗甲兵从此去，烦公更为挽沧溟。
未到三山声已雷，此行正好趁梅开。榜文争看乖崖押，士类欢呼常衮来。不信闽中能独占，要令天下总春回。江西争得公来定，只怕朝家有诏催。
道包众妙起经纶，粒粟中藏天地仁。五石匏徒夸彼大，一瓢饮有乐之真。从来硕果存生意，吾岂匏瓜系此身。文穆此心唯念旧，还能续得馑亭春。
曾侍龙楼晓色催，真仙那肯下蓬莱。离方共睹重光日，震位欣闻长子雷。奉使祇应天上去，运筹暂作幄中来。老夫羞把诗怀袖，只为明公是秀才。
冰作丰姿水作神，群仙境界里诗人。敲从竹起韵不俗，吟到梅来相逼真。无己许令参后社，庭坚端的是前身。有时石鼎堪联句，还许平分坐上春。
以儒饰吏号通材，忽报曹装打叠回。个样归舟惟载月，若为送客只将梅。云凝春树何堪别，昼永甘棠待再来。无限依依怀渭水，揽衣不寝夜徘徊。
元岂好聱张岂乖，世间役役逐尘埃。容心于物为身阱，得意之时即祸媒。退一步思方是足，放三分弱岂真呆。悠然独坐吟窗下，忽见梅花一朵开。
麻姑粒米撒天葩，山色模糊未尽遮。月斧凿天飞下屑，风刀翦水簇成花。有时觅句寻欧约，不惯斟羔学党家。呵手撚梅窗下看，只嫌红蒂带村些。
不是胸中熟吕刑，如何议谳极详明。严于三尺古来法，宽以一分天好生。仁意满腔皆恻隠，政声交口说廉平。玉堂本是青毡旧，跳过郎星向上行。
大块劳形为有生，为生受役自纷然。几年寒暑人间世，一点灵明心上天。欲待足时无了日，只今悟处是真诠。烟霞终是吾归处，谁道丹砂可引年。
东极承颜肃紫宸，恩𬪩湛露燕群臣。香传禁柳鸣球瑟，影颤宫花蔼缙绅。璀璨祥光三殿晓，怡愉和气万年春。明朝又纪流虹瑞，更效封人祝圣人。
八叶蓂香夏气清，坤闱有庆佛同生。枫宸称寿云霄迥，苹野沾恩雨露深。祚永万年齐晋福，孝濡九有乐升平。电枢又报祥光绕，需拜扬休天子明。
壶峤天低乐圣时，南薰初试度兰池。影飞霞佩朝金殿，曲奏云和献玉卮。稽首万年尧历永，承颜五色舜衣垂。仙家更有蟠桃在，明日重来谒帝墀。
百子池边种最奇，无人识是万年枝。细花密叶青青子，常得披香雨露滋。东风向晚薰风早，禁路飞花沾寿草。年年圣主寿慈闱，先献此花名字好。
东风不与世情同，多付春光向此中。叶里尽藏云外绿，枝头賸带日边红。百花能占春多少，何似春颜长自好。清和时候卷红绡，端的长春春不老。
昔年有母见花轮，富贵长年不记春。今报紫茸依碧节，献来慈极寿庄椿。汉家天子嵩山路，又见蒲仙相与语。而今帝母两怡愉，莫忘九疑山上侣。
当年树背入诗章，绿叶丹花有晖光。为道宜男仍永世，福齐太姒炽而昌。犹记夏侯曾与赋，灼灼朱华凝瑞露。紫微右极是慈闱，岁岁丹霞天近处。